title: Helike

text: Helike sijaitsi Peloponnesoksen niemimaan pohjoisosassa noin 12 stadioninmittaa eli noin kaksi kilometriä etelään Korintinlahden etelärannikosta ja noin 40 stadioninmittaa eli noin seitsemän kilometriä itään Aigionista. Kaupungin luoteispuolella virtasi Selinus-joki (Selinous, nyk. Selinoúntas), joka erotti sen alueen Aigionin alueesta, ja kaakkoispuolella Kerynites-joki (nyk. Kerynítis).


title: Helike

text:
Helikeä pidettiin antiikin aikana yhtenä Akhaian vanhimmista kaupungista. Löytöjenkin perusteella sen paikka on ollut asuttuna viimeistään varhaisella helladisella kaudella EH II–IIIA noin 2600–2300 eaa. Kreikkalaisessa mytologiassa kaupungin perustajaksi esitettiin Ion, joka nimesi sen vaimonsa Heliken, joenjumala Selinuksen tyttären mukaan. Varhaisin maininta kaupungista on Homeroksen "Iliaan" laivaluettelossa, jossa se esiintyy yhtenä mykeneläisistä kaupungeista, joka lähetti laivoja Troijan sotaan.
Helikessä tiedetään olleen Poseidonille omistettu temppeli. Aluetta aiemmin asuttaneet joonialaiset pitivät sitä kokoontumispaikkanaan, ja myöhemmin tällaiset kokoontumiset jatkuivat Jooniassa Panionionissa. Akhaialaisten vallattua kaupungin mykeneläisen kauden lopulla nämä tekivät siitä samoin Akhaian liiton kokoontumispaikan. Se säilyi liiton keskuksena kaupungin loppuun saakka.


title: Helike

text: Helike oli oletettavasti suhteellisen suuri kaupunki jo geometrisella kaudella. Noin 730–720 eaa. Helikestä lähteneet siirtokuntalaiset perustivat muun muassa Sybariin kaupungin Suur-Kreikkaan. Helikeläisten sanotaan perustaneen myös Joonian Prienen.


title: Helike

text: Helike tuhoutui maanjäristyksen seurauksena vuonna 373 eaa. Maanjäristyksen kerrotaan tapahtuneen talviyönä. Sen seurauksena kaupungin sekä sen ja meren välisen noin kahden kilometrin levyisen alueen kuvataan uponneen mereen, jolloin koko väestö kuoli. Kaupunkivaltion jäljelle jääneen alueen otti haltuunsa Aigion. Samassa maanjäristyksessä tuhoutui myös naapurikaupunki Bura (Boura). Tuhoa pidettiin Poseidonin kostona siitä, etteivät kaupunkilaiset olleet antaneet Jooniaan muuttaneille siirtokuntalaisille jumalaa esittänyttä kuvapatsastaan tai temppelin mallia. Erään version mukaan helikeläiset ja buralaiset olisivat jopa syyllistyneet joonialaisten murhaan.


title: Helike

text: Heliken vajoamispaikka muistettiin pitkään antiikin aikana, ja paikalla vierailivat muun muassa Eratosthenes, Strabon ja Pausanias. Pausaniaan aikana kaupungista oli vielä raunioita näkyvissä meren pohjassa. Kaupungin tuhoa on esitetty erääksi tekijäksi Atlantis-tarun taustalla, sillä Platon kirjoitti "Timaios"- ja "Kritias"-dialoginsa tuhon jälkeen (n. 360 eaa.).


title: Helike

text: Helikeä etsittiin kauan, sillä sen arveltiin säilyneen mereen uppoamisen vuoksi koskemattomana ja ryöstämättömänä, minkä seurauksena sen arveltiin voivan olla arkeologisesti poikkeuksellisen arvokas. 1960-luvulla sitä etsi erityisesti arkeologi Spyrídon Marinátos. The Helike Project käynnistyi vuonna 1988. Kaupunkia etsittiin ensin antiikin aikaisten kuvausten mukaisesti meren pohjasta. Lopulta kävi ilmi, että mereen uponneen kaupungin alue oli myöhemmin muuttunut jälleen kuivaksi maaksi jokien tuoman maa-aineksen sekä alueen tektonisten liikkeiden myötä, minkä seurauksena etsintä keskitettiin rannikkotasangolle Rizómyloksen lähelle. Projekti aloitti koekaivaukset alueella vuonna 1991 ja varsinaiset kaivaukset vuonna 2000. Projektin johtaja Ntóra (Dóra) Katsonopoúlou sekä Steven Soter Amerikan luonnonhistoriallisesta museosta paikansivat kaupungin tasangolta vuonna 2001.


title: Helike

text: Kaupungin alueelta löydetyt jäänteet ovat vaihdellen 1–15 metrin syvyydessä. Löydöksiä on neoliittiselta ja helladiselta kaudelta klassiselle, hellenistiselle ja roomalaiselle kaudelle sekä aina bysanttilaiselle kaudelle saakka.


title: Helike

text: Varhaisen helladisen kauden EH II–IIIA löytöihin kuuluu suurikokoinen asutus, joka sijaitsee noin kilometrin nykyisestä rannikosta sisämaahan ja on noin 3–5 metrin syvyydessä. Sieltä on löydetty muun muassa keramiikkaa sekä kulta- ja hopeaesineitä, jotka kertovat sen vauraudesta. Klassisen antiikin aikaisesta, vuonna 373 eaa. tuhoutuneesta kaupungin vaiheesta on löydetty useita rakennuksia sekä muuria, sekä muun muassa terrakottafiguriineja ja rahoja. Myöhäiseltä klassiselta ja hellenistiseltä kaudelta on löydetty asuinrakennuksia ja teollisia rakennuksia sekä vesisäiliöitä ja hautoja. Roomalaisen kauden löydöksiin kuuluu muun muassa rakennus, jonka seinää on pystyssä noin kahden metrin korkeudelta. Se oli tuhoutunut maanjäristyksessä 400-luvun lopulla jaa. Roomalaiselta ajalta on löydetty myös hautausmaa sekä Peloponnesoksen pohjoisrannikon roomalaista päätietä ainakin 1,3 kilometrin matkalta, leveydeltään noin 5–6 metriä.


title: Helike

text: Tutkimusten lopputuloksena on päätelty, ettei klassisen kauden kaupunki uponnut Korintinlahden pohjaan, niin kuin aiemmin luultiin, vaan ennemminkin rannikkotasangolle muodostuneeseen lahdesta erilliseen laguuniin, joka myöhemmin liettyi umpeen ja toimi jälleen asutuspaikkana. Tutkimusten perusteella täsmälleen sama vaikuttaa tapahtuneen 2000 vuotta aiemmin paikalla olleelle varhaisen helladisen kauden asutukselle.


title: Poliittinen nuorisojärjestö

text: Poliittinen nuorisojärjestö on puoluetta lähellä oleva poliittinen organisaatio, jonka toiminta on suunnattu nuorille. Puolueiden nuorisojärjestöiksi kutsutaan puolueiden osastoina ja alaisuudessa toimivia järjestöjä ja toisaalta itsenäisiä yhdistyksiä, jotka ovat lähellä jotakin puoluetta. Osalla puolueista on erillinen, nuoremmille lapsille suunnattu, varhaisnuorisojärjestö.


title: Poliittinen nuorisojärjestö

text: Puolueille poliittiset nuorisojärjestöt ovat tärkeä rekrytointikanava. Sieltä väkeä päätyy poliitikkojen avustajiksi ja kansanedustajiksi. Vuoden 2015 vaaleissa uusiksi kansanedustajiksi valittiin neljä entistä Kokoomusnuorten puheenjohtajaa: Kai Mykkänen, Wille Rydman, Antti Häkkänen ja Susanna Koski, sekä Vihreiden nuorten ja opiskelijoiden puheenjohtaja Ozan Yanar, Keskustanuorten entinen (2009–2013) puheenjohtaja Antti Kurvinen, Vasemmistonuorten puheenjohtaja Li Andersson, Demarinuorten puheenjohtaja Joona Räsänen ja Perussuomalaisten nuorten puheenjohtaja Simon Elo. Vuosina 1970–2015 valituista keskustan, kokoomuksen ja Sdp:n kansanedustajista joka neljäs on ollut puolueensa nuorisojärjestöaktiivi vähän ennen valintaansa. Tyypillisesti nuorisojärjestö on vähän puoluettaan radikaalimpi.


title: Metropolis (elokuva)

text: Metropolis on Fritz Langin ohjaama saksalainen mykkäelokuva vuodelta 1927. Se kuvattiin Saksassa Babelsbergin studioilla. Metropolis on useissa äänestyksissä arvioitu yhdeksi maailman parhaista elokuvista.


title: Metropolis (elokuva)

text: Lang ja hänen vaimonsa Thea von Harbou kirjoittivat käsikirjoituksen vuonna 1924. Elokuva sijoittuu futuristiseen dystopiaan, ja aikalaisensa "Panssarilaiva Potemkinin" tavoin se heijastaa aikansa poliittista kapitalismin ja kommunismin vastakkainasettelua. Noin viisi miljoonaa Reichsmarkia maksanut Metropolis oli aikansa kallein mykkäelokuva. Se kuuluu Unescon maailman kulttuuriperintödokumenttien luetteloon.


title: Metropolis (elokuva)

text: Elokuvan 210-minuuttinen versio esitettiin ensimmäisen kerran Berliinissä 10. tammikuuta 1927, ja se sai yleisöltä tyydyttävän vastaanoton. Ennen ensi-iltaa elokuvan keskeisiä osia vielä leikattiin. Seuraavan vuonna buenosairesilainen levittäjä Adolfo Z. Wilson pani täysimittaisen "Metropoliksen" talteen.


title: Metropolis (elokuva)

text: Kun äänielokuvien läpimurron myötä vuoden 1927 lopulla elokuvateatterit päättivät muuttaa esitysnopeudeksi 24 ruutua sekunnissa, menetettiin tämänkin elokuvan alkuperäinen rytmitys, joka mykkäelokuvissa oli 16 ruutua sekunnissa. Myöhempiä esityksiä varten elokuvaa leikattiin useasti, joten Metropoliksesta jäi elämään useita versioita. Yhdysvaltalainen maahantuoja Paramount Pictures teetti siitä Yhdysvaltojen markkinoille lyhennetyn version. Paramount ei uskonut pitkän elokuvan menestykseen ja antoi näytelmäkirjailija Channing Pollockille tehtäväksi muokata siitä helpommin myytävän version. Elokuva lyheni neljänneksellä, henkilöhahmoja hävisi, ja välitekstit kirjoitettiin uudestaan niin, että juonenkulku muuttui. Elokuvasta karsitut kohtaukset olivat vuosikymmeniä kadoksissa.


title: Metropolis (elokuva)

text: Elokuvasta on myöhemmin tehty uusia entisöintiversioita. Vuonna 1984 italialainen popmusiikin tuottaja ja säveltäjä Giorgio Moroder tuotti elokuvateatterilevitykseen elokuvan uudelleen. Hänen versiossaan elokuva sisälsi väritettyjä kohtauksia, ja sitä oli osittain täydennetty muutamien elokuvan tuotantoon liittyneiden still-kuvien avulla.


title: Metropolis (elokuva)

text: Vuonna 2001 saksalainen Friedrich Wilhelm Murnau -säätiö toi julkisuuteen vuosikausia kestäneen entistämishankkeen tuloksena elokuvan uudelleen, ja siihen oli koottu aineistoa neljästä lähteestä.


title: Metropolis (elokuva)

text: Kadonneet kohtaukset löytyivät vuonna 2008, kun alkuperäinen elokuva löytyi 16 mm mykkäfilmikopiona lähes täydellisenä museoarkistosta Argentiinan Buenos Airesista. Löydön ansiosta monet elokuvan kohtaukset tulivat ymmärrettäviksi.


title: Metropolis (elokuva)

text: Kun löydetyn alkuperäisen elokuvan entistetty versio valmistui 2010, se esitettiin Berliinin elokuvajuhlilla helmikuussa 2010. Entistetty versio esitettiin Suomessa kahdesti keväällä 2012. Musiikkitalon esityksessä maaliskuussa näytöksessä soitti Radion sinfoniaorkesteri, ja musiikki on Gottfried Huppertzin alkuperäismusiikki. Toisessa esityksessä toukokuussa Bio Rexissä soitti omaa musiikkiaan Cleaning Women -yhtye, jota pidetään taitavana mykkäelokuvien säestäjänä. Suomessa elokuva esitettiin heti ensi-iltavuonna maaliskuussa 1927.


title: Metropolis (elokuva)

text: Metropolis on antanut yhä näkyviä vaikutteita niin rockmusiikkiin, muotiin kuin monille elokuvantekijöillekin "Tähtien sodan" tekijöitä myöten.


title: Metropolis (elokuva)

text: Elokuva sijoittuu vuoteen 2026 valtavien art deco -tyylisten pilvenpiirtäjien hallitsemaan Metropoliksen kaupunkivaltioon. Yhteiskunta on jakaantunut kahteen luokkaan, korkealla maanpinnan yläpuolella ylellisyydessä asuviin suunnittelijoihin ja maan alla raataviin työläisiin. Kaupunkia johtavan Johann 'Joh' Fredersenin (Alfred Abel) poika Freder (Gustav Fröhlich) ihastuu työläisten asiaa ajavaan kauniiseen Mariaan (Brigitte Helm) ja seuraa tätä kaupungin alempiin kerroksiin.


title: Metropolis (elokuva)

text: Maanalaisen tehdaskaupungin konesaleissa Freder näkee suunnattoman suuren M-koneen, jonka räjähdys tappaa suuren joukon työläisiä. Frederin kuvitelmissa kone on Moolok, jonka alttarille onnettomat työläiset uhrataan. Hän rientää kertomaan tapahtuneesta isälleen. Johann Fredersen syyttää apulaistaan Josaphatia siitä, että tämä ei ole ehtinyt ensin kertoa onnettomuudesta. Sitten pääkonemestari Grot ilmoittaa löytäneensä surmansa saaneiden työläisten taskuista salaperäisiä piirroksia, jotka muistuttavat karttoja. Fredersen syyttää jälleen apulaistaan Josaphatia siitä, että tämä ei ole pystynyt pitämään esimiestään ajan tasalla. Hän antaa potkut Josaphatille, joka aikoo epätoivoissaan tehdä itsemurhan. Freder saa kuitenkin Josaphatin muuttamaan mielensä ja pyytää tätä mukaan auttamaan työläisiä.


title: Metropolis (elokuva)

text: Freder vaihtaa vaatteita erään työläisen kanssa ja ottaa hänen paikkansa konesalissa. Hän uuvuttaa itsensä konesalissa ja näkee hourenäyssä itsensä ristiinnaulittuna tehtaan kellotauluun. Samaan aikaan Frederseniä vaivaavat mystiset paperit, ja hän päättää näyttää niitä vanhalle yhteistyökumppanilleen, tiedemies Rotwangille. He ovat aikoinaan olleet ystäviä, mutta rakkaus samaan naiseen rikkoi heidän välinsä. Rotwangin rakastettu Hel hylkäsi hänet ja meni naimisiin rikkaamman Fredersenin kanssa. Hel kuoli synnytykseen, ja Rotwang palvoo häntä yhä. Rotwang näyttää Fredersenille rakentamansa koneihmisen, jolle hän aikoo antaa Helin ulkomuodon. Fredersen kavahtaa robottia.


title: Metropolis (elokuva)

text: Nähtyään paperit Rotwang sanoo niiden olevan muinaisten katakombien karttoja. Miehet laskeutuvat syvällä kaupungin alla oleviin katakombeihin ja löytävät paikan, josta he näkevät työläisten kirkkoon. Siellä Maria saarnaa työläisille Baabelin tornista ja sanoo, että heidän on odotettava Välittäjää, sydäntä, joka toimii siteenä pään (suunnittelijat) ja käsien (työläiset) välillä. Freder on valepuvussa kuulijoiden joukossa ja kertoo saarnan jälkeen Marialle uskovansa, että hän on Välittäjä. Nuoret sopivat tapaavansa seuraavana päivänä ylhäällä olevan kaupungin katedraalissa.


title: Metropolis (elokuva)

text: Piilossa Fredersen käskee Rotwangia antamaan koneihmiselle Marian ulkomuodon ja aiheuttamaan sekasortoa työläisten keskuudessa. Rotwang suostuu, mutta aikoo salassa käyttää koneihmistä kostaakseen Fredersenille. Seuraavana päivänä Rotwang sieppaa Marian ja vie tämän taloonsa. Kun Maria ei saavu kohtaamiseen, Freder lähtee etsimään tätä. Freder kuulee sattumalta Marian avunhuudot Rotwangin talosta. Hän yrittää sisään ja onnistuu lopulta, mutta jää loukkuun perässään sulkeutuvien ovien taakse. Rotwang antaa laboratorionsa laitteiden avulla Marian ulkonäön koneihmiselle. Sen jälkeen Rotwang käskee sitä tuhoamaan Metropoliksen ja tappamaan Frederin. Frederin vankilan ovet avautuvat, ja Freder kohtaa Rotwangin. Hän kysyy, missä Maria on, ja Rotwang kertoo, että tyttö on Frederin isän luona.


title: Metropolis (elokuva)

text: Frederson käskee toimistossaan vale-Mariaa lokaamaan oikean Marian nimen. Freder ryntää sisään, näkee heidät yhdessä ja menee sekaisin. Hän vajoaa kuumehoureisiin ja näkee painajaisunessa katedraalin kuolemaa esittävän patsaan heräävän eloon ja alkavan niittää ihmisiä. Rotwang esittelee Fredersonille koneihmisen kykyjä pukemalla sen eroottiseksi tanssijaksi. Se villitsee miehet Metropoliksen huvielämän keskuksessa Yoshiwarassa. Sitten koneihminen menee työläisten kaupunkiin Marian hahmossa ja yllyttää heidät kapinaan. Hurjistunut väkijoukko hajottaa kaupungin keskusvoimalan, ja aiheutuu tulva, jossa työläisten maanalainen kaupunki tuhoutuu. Työläisten lapset ovat vähällä hukkua, mutta Freder, Josaphat ja Rotwangin luota pakoon päässyt oikea Maria pelastavat lapset kuolemalta.


title: Metropolis (elokuva)

text: Huomatessaan tulvan ja luullessaan surmanneensa omat lapsensa työläiset kääntyvät Mariaksi uskomaansa koneihmistä vastaan. He syyttävät Mariaa noidaksi ja vaativat hänen kuolemaansa. Grotin johdolla työläiset hyökkäävät yläkaupunkiin ja alkavat jahdata oikeaa Mariaa. Yoshiwarassa he törmäävät kuitenkin vale-Mariaan eli koneihmiseen, ja sekasorron aikana oikea Maria pääsee pakenemaan. Työläiset polttavat koneihmisen roviolla ja näkevät yllätyksekseen, että se onkin robotti eikä ihminen. Sillä aikaa Rotwang sieppaa Marian toistamiseen. Rotwang on menettänyt järkensä lopullisesti ja uskoo, että Maria on Hel. Rotwang raahaa Marian katedraaliin. Väkijoukon huomio kiinnittyy heihin, kun kauhistunut Maria soittaa kirkonkelloa. Freder juoksee heidän peräänsä. Rotwang ja Freder kamppailevat, ja Rotwang syöksyy alas kattotasanteelta. Elokuva päättyy sovintoon, kun Freder astuu välittäjän rooliin Marian avustuksella ja saa vastahakoiset Grotin ja Fredersenin kättelemään.


title: Metropolis (elokuva)

text: Elokuva on vuonna 2010 äänestetty sijalle 12 englantilaisen "Empire"-lehden maailman sadan parhaan elokuvan listalla. Silentera.com-sivuston sadan parhaan mykkäelokuvan listalla se on toisella sijalla. Kino International sai vuonna 2002 valmistuneesta entistetystä versiosta New York Film Critics Circle Awardsn erikoispalkinnon. Vuonna 2011 NASA nimesi "Metropoliksen" yhdeksi parhaimmista koskaan tehdyistä tieteiselokuvista.. Vuonna 2018 BBC:n kansainvälinen asiantuntijaraati äänesti sen kaikkien aikojen 20 parhaan ei-englanninkielisen elokuvan joukkoon.


title: Metropolis (elokuva)

text: Elokuva kuului myös Adolf Hitlerin ja Joseph Goebbelsin suosikkeihin


title: Metropolis

text: Metropolis (, ”äitikaupunki”) voi viitata seuraaviin:


title: Lappeenrannan kaupunginvaltuusto

text: Lappeenrannan kaupunginvaltuusto on hallintoelin, joka vastaa Lappeenrannan kaupungin toiminnasta ja taloudesta. Valtuusto käyttää Lappeenrannan ylintä päätösvaltaa ja valitsee jäsenet kaupunginhallitukseen ja lautakuntiin.


title: Lappeenrannan kaupunginvaltuusto

text: Valtuustossa on 59 jäsentä, joista Anneli Kiljunen, Jukka Kopra, Jani Mäkelä ja Ari Torniainen ovat myös kansanedustajia. Valtuustossa vaikuttaa puolueiden lisäksi neljän valtuutetun muodostama Sitoutumaton Kansalaisliike Myö.


title: Lappeenrannan kaupunginvaltuusto

text: Kaupunginvaltuusto kokoontuu jokaisen kuukauden viimeisenä arkimaanantaina klo 18.30 Lappeenrannan kaupungintalon valtuustosalissa osoitteessa Villimiehenkatu 1. Kokoukset ovat avoimia yleisölle ja niitä voi myös seurata kaupungin verkkosivuilla joko suorana lähetyksenä tai katsoa videotallenteita aiemmista kokouksista.


title: Lappeenrannan kaupunginvaltuusto

text: Lappeenrannan kaupunginvaltuuston paikkajakoa muutettiin kesken vaalikauden vuoden 2010 alussa toteutuneen Ylämaa-kuntaliitoksen jälkeen.


title: Kaakkois-Suomen Vasemmistoliitto

text: Kaakkois-Suomen Vasemmistoliitto on yksi Vasemmistoliiton 15 piirijärjestöstä. Piiritoimisto sijaitsee Kotkassa. Vasemmistoliitolla on valtuutettuja kahdeksassa alueen kunnassa. Pentti Tiusanen oli vaalipiirin kansanedustaja vuosina 1995–2011.


title: Karmiininpunainen merirosvo

text: Karmiininpunainen merirosvo ("The Crimson Pirate") on Robert Siodmakin ohjaama seikkailuelokuva vuodelta 1952. Sen pääosissa esiintyvät Burt Lancaster, Nick Cravat, Eva Bartok ja Leslie Bradley sekä Torin Thatcher. Elokuvan käsikirjoituksen kirjoitti Roland Kibbee. Elokuvan tapahtumat sijoittuvat 1700-luvun Karibiaan, jossa merirosvot kapteeni Vallo ja Ojo seikkailevat.


title: Karmiininpunainen merirosvo

text: Elokuvan erityinen piirre on se, että yletöntä ryppyotsaisuutta vältetään kaiken aikaa; huumori saa kukkia vapaasti, joskaan ohjaaja ei sallinut aivan yletöntä mellastusta.


title: Karmiininpunainen merirosvo

text: Lancasterin ja Cravatin sirkustausta pääsee oikeuksiinsa erityisesti alkupuolen taitavaa akrobatiaa tarjoilevassa takaa-ajossa. Yleensäkin sirkusta, hupikeksintöjä ja ristiinpukeutumista hyödynnetään mielikuvituksellisella tavalla. Klovnina ja akrobaattina kunnostautunut Cravat hyödyntää pantomiimikon taitojaan: Ojo on mykkä ja puhuu omatekoista elekieltä mm. köydenpätkästä tekemänsä hirttosilmukkanuken avulla.


title: Karmiininpunainen merirosvo

text: Elokuva on kuuluisa nimenomaan merirosvojen arkkityypeille irvistelystä: puujalka juuttuu kiinni aina pahimpaan paikkaan ja koukkukäsi pyyhkii miltei kohtalokkaasti liikutuksen kyyneleitä silmäkulmasta. Samoin kunnialaukauksiin vastataan kovilla ja linnoituksen muurilla komeasti pukeutuneena seisova lippuviestittäjä muuttuu nokiseksi räsynukeksi, silti sekoamatta viittoilutahdistaan.


title: Karmiininpunainen merirosvo

text: Toinen kuuluisa humoristinen yksityiskohta on silmäpuolen perämiehen Pablo Murphyn (Noel Purcell) klassinen keskeytystapa ”"Anteeksi nyt vain kapteeni, mutta…"”


title: Karmiininpunainen merirosvo

text: Monet elokuvan kohtauksista ovat lajityypin klassikoita, joita myös tuoreemmat merirosvoseikkailut, kuten "", ovat lainanneet.


title: Olaus Borrichius

text: Olaus Borrichius (1626–1690) oli omana aikanaan kuuluisa tanskalainen alkemisti. Isaac Newton ja Kristiina mm. kuuluivat alkemisteihin joihin hänen ajatuksillaan oli vaikutusta.


title: Olaus Borrichius

text: Hän onnistui erottamaan happea salpietarista vuonna 1678.


title: Bō

text: Bō () on Itä-Aasian taistelutaidoissa käytetty noin 30 millimetriä paksu 180 senttimetriä pitkä puinen sauva, jota käytetään lähitaisteluaseena. Nykyisin bō yhdistetään erityisesti okinawalaiseen kobujutsuun ja japanilaiseen koryū budoon. Bō-sauvan suositellaan olevan hieman harjoittelijaa pidempi. Bō on keskeltä paksuin ja suippenee hieman päihinsä symmetrisesti (ainakin joissakin tyyleissä). Bōsta pidetään kiinni yleensä siten, että kädet jakavat sauvan kolmeen yhtäläiseen osaan. Pikkusormi pitää bo-sauvasta kiinni suurimmalla voimalla puristusvoiman heiketessä kohti etusormea. Tekniikoissa voidaan hyödyntää kaikkia kolmea osaa sauvasta.


title: Bō

text: Tavallisimmat tekniikat ovat lyönnit ja torjunnat molemmilla päillä sekä pistot. Toisin kuin bō, jō-sauva ja tanbō-sauva ovat lyhyempiä, kevyempiä ja tasapaksuja. Jō on noin kaksi kolmasosaa ja tambō noin kolmasosa bōn pituudesta. Bōn käyttöä harjoitellaan useissa karate-tyyleissä, joissa kobujutsu on osa harjoitusohjelmistoa. Bōlla tehdyssä katassa (pistein arvosteltava liikesarja) kilpaillaan MM-tasolla.


title: Bō

text: Nykyisin harjoiteltavista koryū lajeista esimerkiksi Tenshin shōden Katori shintō-ryū ja Kashima-Shinryū sisältävät bōn käytön harjoitusohjelmassaan. Katori shintō-ryū sisältää kaksi kuuden katan sarjaa bō-tekniikoita. Tämän koulukunnan mukaan bōta on usein virheellisesti pidetty vain alemman luokan jalkaväkeen kuuluvien samuraiden ("ashigaru") aseena, mutta ryū painottaa sen opiskelun olleen tärkeää jopa komentajille. Yksi selitys bōn opiskelulle samuraiden keskuudessa oli mahdollinen tilanne, jossa keihään ("yari") tai salkoaseen kuten naginatan terä katkeaa taistelukentällä, jolloin pelkkää vartta voitiin käyttää bō-sauvana.


title: Salamajärvi

text: Salamajärvi on kylä Perhon kunnassa Keski-Pohjanmaalla. Kylällä on myös samanniminen järvi. Perhon keskustasta kylälle on matkaa noin 20 km.


title: Salamajärvi

text: Salamajärven kylä sijaitsee Perhon kirkonkylältä Kinnulaan johtavan yhdystien 7520 varrella, Suomenselän vedenjakaja-alueella. Tien eteläpuolella on Salamajärven kansallispuisto.


title: Marco Tardelli

text: Marco Tardelli (s. 24. syyskuuta 1954 Careggine) on italialainen, puolustavana keskikenttäpelaajana pelannut jalkapalloilija ja myöhempi jalkapallovalmentaja. Hän voitti maailmanmestaruuden vuonna 1982.


title: Marco Tardelli

text: Tardelli aloitti ammattilaisuransa vuonna 1972 Serie C -seura Pisassa, mistä siirtyi kahden vuoden kuluttua Serie B:hen Comoon ja lokakuussa vuonna 1975 Serie A:han Juventukseen. Juventuksessa hän pelasi kymmenen kauden ajan ja voitti viisi kertaa Italian mestaruuden (1977, 1978, 1981, 1982 ja 1984), kolmesti Italian Cupin, UEFA Cupin, Cup-voittajien Cupin sekä Euroopan Cupin. Kaikkiaan hän pelasi Juventuksessa 376 ottelua ja teki 51 maalia. 1985 hän siirtyi Interiin missä pelasi kaksi kautta, ja yhden kauden vielä Sveitsissä FC St. Gallenin joukkueessa ennen lopettamistaan vuonna 1988.


title: Marco Tardelli

text: Italian maajoukkueessa Tardelli debytoi 7. huhtikuuta 1978 Portugalia vastaan. Hän edusti maataan 1978 MM-, 1980 EM- ja 1982 MM-kisoissa, joista viimeisimmässä Italia voitti maailmanmestaruuden. Tardelli teki MM-voittoturnauksessa kaksi maalia, joista toisen loppuottelussa Saksan liittotasavaltaa vastaan. Kaikkiaan Tardelli pelasi maajoukkueessa 81 ottelua ja teki kuusi maalia.


title: Marco Tardelli

text: Heti lopettamisensa jälkeen Tardelli aloitti Italian alle 16-vuotiaiden maajoukkueen valmentajana, ja kaksi vuotta myöhemmin siirtyi Cesare Maldiniin apulaiseksi alle 21-vuotiaiden maajoukkueeseen. Vuonna 1993 hänet palkattiin Serie C1:ssä pelanneen entisen seuransa Comon peräsimeen, ja hän nostikin seuran yhden kauden ajaksi sarjaporrasta ylemmäksi. Valmennettuaan kolmen kauden ajan Cesenaa Tardelli nimitettiin vuonna 1998 alle 21-vuotiaiden maajoukkueen päävalmentajaksi. Hänen alaisuudessaan joukkue voitti EM-kultaa. Kaudeksi 2000/2001 hän siirtyi valmentamaan Interiä mutta sai potkut kesken kauden joukkueen heikkojen peliesitysten vuoksi. Tämän jälkeen hän valmensi Baria, Egyptin maajoukkuetta ja Arezzoa, joista kaikista hän myös sai potkut. 15. kesäkuuta hänet nimitettiin entisen pitkäaikaisen seuransa Juventuksen hallituksen jäseneksi.


title: Marco Tardelli

text: Helmikuussa 2008 hän palasi valmennustehtäviin Giovanni Trapattonin apuvalmentajana Irlannin maajoukkueessa, missä hän toimi usean vuoden ajan.


title: Vintturi (Kaustinen)

text: Vintturi on noin 150 asukkaan kylä Kaustisen kunnassa Keski-Pohjanmaalla. Kirjailija Algot Untola toimi Vintturilla kansakoulun opettajana lähdettyään Lohjalta aikalaisten epäsäätyisenä pitämän elämäntavan vuoksi. Hän oli mennyt 1903 naimisiin Therese Marie Johanna Küstringin kanssa Pietarissa ja asui vuodet 1905–1907 yhdessä lohjalaisen leskirouvan, Olga Jasinskin, kanssa. Eron Küstringistä Untola sai 1913.


title: Luxemburgin jalkapallomaajoukkue

text: Luxemburgin jalkapallomaajoukkue on perustettu vuonna 1908. Joukkue on osallistunut jalkapallon maailmanmestaruuskilpailujen karsintoihin säännöllisesti vuodesta 1934, mutta ei ole toistaiseksi läpäissyt niitä. Luxemburgilla on enemmän karsintaosallistumisia sekä MM- että maanosamestaruuskarsinnoissa ilman pääsyä kisoihin kuin millään muulla maalla. Käymistään 91 karsintaottelusta joukkue on voittanut vain kaksi: vuonna 1961 Portugalin 4–2 ja vuonna 1972 Turkin 2–0.


title: Luxemburgin jalkapallomaajoukkue

text: Luxemburg pelasi ensimmäisen virallisen ottelunsa 29. lokakuuta 1911 Ranskaa vastaan. Ottelun voitti Ranska 4–1. Luxemburg on korkeimmillaan ollut FIFA-rankingissa sijalla 93 huhtikuussa 1996 ja alimmillaan sijalla 195 elokuussa 2006. Joukkueen pitkäaikainen päävalmentaja Guy Hellers jätti tehtävänsä elokuussa 2010.


title: Vaalipuhe

text: Vaalipuhe on puhe, jonka vaalissa ehdokkaana oleva henkilö pitää äänestäjistä muodostuvalle yleisölle esitelläkseen omia tai edustamansa puolueen näkemyksiä ja lisätäkseen suosiotaan. Puheessa on tapana esittää vaalilupauksia, jotka ilmoittaa täyttävänsä, mikäli tulee valituksi.


title: Fazerin lakritsi

text: Fazerin lakritsia on valmistettu vuodesta 1927, jolloin lakritsin tuotanto siirtyi Fazerille Hangon keksitehtaan oston yhteydessä. Fazerin tavaramerkiksi lakritsi tuli vuonna 1945.


title: Fazerin lakritsi

text: Lakritsikääreen tumma hahmo on ollut tuotteen tunnus jo Hangon keksitehtaalla, joka aloitti lakritsin valmistuksen vuonna 1921. Fazerin tavaramerkiksi "Fazerin lakritsi" tuli vuonna 1945.


title: Fazerin lakritsi

text: Laku-Pekka on ollut Fazerin lakritsin käärepaperin hahmon kansanomainen nimitys, vaikka Fazer ei ole tätä makeista tällä nimellä myynyt. Nimitys juontaa tämän makeisen pitkästä eurooppalaisesta historiasta.


title: Fazerin lakritsi

text: 1920-luvun lopussa irtolakritsia myytiin purkeista, jonka kyljessä oli tumma tyttö. Toisen maailmansodan jälkeen lakritsia alettiin myydä kääreessä ja kuvaa muutettiin. Vuosien varrella hahmo on muuttunut entistä sukupuolettomammaksi. Yleisesti käytetty lakupekka-nimitys on ilmeisesti peräisin Chymoksen "Laku Pekka" -lakritsista, jonka sukupuoli on selvä. Hahmon alkuperä on kuitenkin brittiläinen nukkepeikko golliwog, sillä tämä lakritsahahmo ei suinkaan ole alkujaan suomalainen.


title: Fazerin lakritsi

text: Golliwogin karikatyyrimainen nukkehahmo sai brittiläisen muotonsa esikuvanaan yhdysvaltalainen mustanaamainen minstrel-nukke. Minstrel-esityksissä valkoiset maalasivat kasvonsa korostetun mustiksi korostaen silmien ja suun ympärystää (ks. Blackface). Lastenkirjallisuudessa Florence Kate Upton loi tämän tunnetun golliwog-satuhahmon 1800-luvun lopulla.


title: Fazerin lakritsi

text: Britanniassa musta golliwog-hahmo yhdistettiin markkinoinnissa mustaan makeiseen, lakritsaan. Britanniassa nämä ns. "lakupekat" poistettiin lakritsikääreiden kuvituksesta 1990-luvulla. Aniksella maustettu Black Jack -lakritsi ehti olla sielläkin markkinoilla 1920-luvulta asti. Sama hahmo poistettiin myös marmeladipurkeista, ja se korvattiin Roald Dahlin satukirjojen hahmoilla.


title: Fazerin lakritsi

text: Suomessa lakritsin nimenä on myös ollut lähes suora käännös Black Jackista, sillä Hellas toi 1950-luvulla markkinoille lakritsan nimeltä Musta Pekka. Britanniassa myydään yhä, nyt kuvitukseltaan täysin neutraalissa pussissa, Minstrels-suklaarakeita.


title: Fazerin lakritsi

text:
Makeisyhtiö Cloetta Fazer päätti talvella 2007 poistaa neekerinsuukon tavoin keskustelua herättäneen hahmon. Rasistiset ryhmät olivat käyttäneet kyseistä tunnusta mustien vastaisissa t-paidoissaan.
Yhtiö katsoi myös, että uudistus oli tarpeellinen kansainvälistyvillä markkinoilla. Cloetta Fazer neuvotteli lakritsikääreensä uudistamisesta Kuluttajaviraston ja vähemmistövaltuutetun kanssa. Muun muassa brittiläinen eurokansanedustaja Claude Moraes on kritisoinut hahmoa loukkaavaksi.


title: Fazerin lakritsi

text: Suomessa myös Halva käyttää tyyliteltyä golliwog-hahmoa Salmiakkimatto- ja Lakritsimatto-makeisissaan sekä lakritsipurkissaan.


title: Claude Moraes

text: Claude Moraes (s. 22. lokakuuta 1965) on brittiläinen työväenpuolueen poliitikko. Hän on toiminut Euroopan parlamentin jäsenenä vuodesta 1999. Moraes on europarlamentissa sosialistien ja demokraattien ryhmän jäsen. Hän on ollut vuodesta 2014 lähtien kansalaisvapauksien sekä oikeus- ja sisäasioiden valiokunnan puheenjohtaja.


title: Claude Moraes

text: Moraes on ollut jäsen europarlamentin oikeudellisten ja sisämarkkina-asioiden valiokunnassa 1999–2000, työllisyys- ja sosiaalivaliokunnassa 2000–2004 ja kansalaisvapauksien sekä oikeus- ja sisäasioiden valiokunnassa vuodesta 2004 lähtien. Hän oli suhteista Etelä-Afrikkaan vastaavan valtuuskunnan jäsen 2004–2009, Euroopan maiden alueen epäiltyä käyttöä CIA:n vankikuljetuksiin ja laittomaan vankien säilyttämiseen käsittelevän väliaikaisen valiokunnan jäsen 2006–2007, suhteista Arabian niemimaahan vastaavan valtuuskunnan jäsen 2009, järjestäytynyttä rikollisuutta, korruptiota ja rahanpesua käsittelevän erityisvaliokunnan jäsen 2012–2013 ja suhteista Etelä-Aasian maihin vastaavan valtuuskunnan jäsen vuodesta 2014 lähtien. Vuodesta 2014 lähtien hän on ollut myös kansalaisvapauksien sekä oikeus- ja sisäasioiden valiokunnan puheenjohtaja.


title: Claude Moraes

text: Moraes herätti loppuvuodesta 2006 Suomessa keskustelua kysyttyään neuvostolta, mihin toimiin tämä ryhtyy Cloetta Fazer Oy:n ihmishahmoisen mustan käärepaperitunnuksen ja Brunbergin suklaasuukkotunnuksen vuoksi. Neuvosto vastasi, ettei sillä ollut toimivaltaa asiassa (perusteena direktiivi 2000/43/EY, EYVL L 180, 19.7.2000 s. 22).


title: Michael Mizrachi

text: Michael David "The Grinder" Mizrachi (s. 5. tammikuuta 1981, Miami, Florida) on yhdysvaltalainen pokeriammattilainen.


title: Michael Mizrachi

text: Nuorena Mizrachi halusi lääkäriksi, aloitti pokerinpeluun 15-vuotiaana ja lopulta keskeytti collegen pelatakseen pokeria täyspäiväisesti.


title: Michael Mizrachi

text: Tammikuussa 2005 Mizrachi oli viides World Poker Tourin World Poker Open -turnauksessa. Seuraavassa kuussa hän otti toistaiseksi suurimman voittonsa, 1 859 909 dollarin ykköspalkinnon WPT:n L.A. Poker Classicissa. Saman vuoden World Series of Pokerissa hän oli rahasijoilla kaikkiaan seitsemän kertaa (eniten kaudella 2005).


title: Michael Mizrachi

text: WPT:n neljännellä kaudella tammikuussa 2006 Mizrachi tuli Gold Strike World Poker Openissa toiseksi Scotty Nguyenin jälkeen. Heti seuraavan WPT-turnauksen hän voitti: Borgata Winter Openin ykkössija toi hänelle palkkioksi 1 173 373 dollaria ja Cadillac Escaladen.


title: Michael Mizrachi

text: Keväällä 2007 Mizrachi voitti 1 000 dollarin pot limit omaha -turnauksen The Wynn Classicissa ja 2 000 dollarin no limit hold'em -turnauksen Mirage Poker Showdownissa. Kesäkuussa 2008 WSOP:n 10 000 dollarin pot limit omahan maailmanmestaruusturnauksessa hän oli kolmas ansaiten 331 279 dollaria.


title: Michael Mizrachi

text: Vuonna 2009 Mizrachi voitti Festa al Lagon 5 000 dollarin no limit -turnauksen (ykköspalkinto 120 036 dollaria) ja oli toinen WSOP Circuitin Caesars Palacen osakilpailussa (palkintosumma 143 512 dollaria).


title: Michael Mizrachi

text: Vuoden 2010 WSOP:ssa Mizrachi voitti 50 000 dollarin Player's Championship -turnauksen, jonka ykköspalkinto oli 1 559 046 dollaria. Samassa turnauksessa hänen veljensä Robert sijoittui viidenneksi. Vuoden 2010 pääturnauksessa Mizrachi selviytyi marraskuussa pelattuun finaalipöytään, jossa sijoittui viidenneksi ansaiten 2 332 992 dollaria. WSOP:n 2010 pääturnauksessa ensimmäistä kertaa neljä sisarusta pääsi rahasijoille: Michaelin lisäksi myös hänen veljensä Robert (116.), Daniel (345.) ja Eric Mizrachi (718.) olivat rahasijoilla.


title: Michael Mizrachi

text: "Card Player" -lehti valitsi Michael Mizrachin vuoden pelaajaksi 2006. Kesäkuussa 2011 Mizrachin pokeriuran turnausansiot ylittivät 11,2 miljoonaa dollaria. Hän on The Hendon Mobin kaikkien aikojen turnausvoittotilaston yhdeksäntenä.


title: Michael Mizrachi

text: Michael Mizrachin vanhempi veli Robert Mizrachi on myös menestyvä pokerinpelaaja. Kaksoisveli Eric pelaa myös, nuorempi veli Daniel on taikuri. Michael Mizrachilla ja hänen vaimollaan Aidilaylla on poika (Paul William, nimetty isoisänsä mukaan) ja tytär (Julie Malka). Perhe asuu Hollywoodissa, Floridassa. Mizrachi puhuu sujuvaa hepreaa.


title: Rikantila

text: Rikantila on yksi Eurajoen kylistä. Se sijaitsee Lutan ja Lapijoen välissä. Rikantilassa on noin 50–60 asukasta, ja sen keskellä sijaitsee Rikantilan ala-aste.


title: Erick Lindgren

text: Erick Lindgren (s. 11. elokuuta 1976, Burney, Kalifornia) on yhdysvaltalainen pokeriammattilainen. Ennen pokeriuraansa hän toimi blackjack-jakajana pohjoiskalifornialaisella kasinolla.


title: Erick Lindgren

text: Lindgren voitti ensimmäisen merkittävän turnauksensa Bellagiossa (Bellagio Five Diamond Poker Classic) joulukuussa 2002. Tätä seurasi vuonna 2003 World Poker Tourin finaalipöydät Party Poker Million II -risteilyllä maaliskuussa, Pariisin kesäturnauksessa heinäkuussa sekä puolen miljoonan dollarin arvoinen voitto Ultimatebet.com Poker Classic II -kisassa lokakuussa. Maaliskuussa 2004 Lindgren voitti WPT:n PartyPoker.com Million III Limit Hold'em -risteilyn miljoonan dollarin ykköspalkinnon. Finaalipöydässä kakkoseksi jäi Daniel Negreanu.


title: Erick Lindgren

text: Tammikuussa 2005 Lindgren oli toinen Atlantic Cityssä järjestetyssä World Series of Pokerin oheisturnauksessa. Kuukautta myöhemmin hän oli viides WPT:n L.A. Poker Classicissa ja vain viikko sen jälkeen Lindgren voitti Professional Poker Tourin turnauksen Commercen kasinolla Los Angelesissa.


title: Erick Lindgren

text: Tammikuussa 2006 Lindgren oli jälleen WPT:n finaalipöydässä ja sijoittui kolmanneksi Borgata Winter Poker Openissa. Kesäkuussa järjestetyssä FullTiltPoker.net Poker Pro Showdown -tapahtumassa hän voitti Mike Matusowin, Clonie Gowenin, Erik Seidelin, John Juandan, Chris Fergusonin ja Phil Iveyn sekä 600 000 dollarin ykköspalkinnon. WSOP:ssa Lindgren saavutti toistaiseksi parhaan sijoituksensa heinäkuussa 2006 oltuaan 5 000 dollarin shorthanded no limit texas hold'em -turnauksessa toinen.


title: Erick Lindgren

text: Tammikuussa 2007 Erick Lindgren voitti Aussie Millions -tapahtuman $100,000 Hold'em Event -turnauksen, jonka ykköspalkinto oli miljoona Australian dollaria.


title: Erick Lindgren

text: Vuoden 2008 World Series of Pokerissa Lindgren voitti ensimmäisen WSOP-rannekkeensa 5 000 dollarin mixed hold'em -turnauksessa. Ykköspalkinnon arvo oli 374 505 dollaria. Lindgren voitti myös "vuoden pelaaja" -tittelin. Hän oli myös arvostetussa 50000 dollarin H.O.R.S.E.-turnauksessa kolmas ansaiten 781 440 dollaria. Kolmannen finaalipöytänsä vuoden 2008 WSOP:ssa Lindgren saavutti 5 000 dollarin no limit 2-7 draw lowball -turnauksessa, jossa hän oli neljäs.


title: Erick Lindgren

text: Lindgren edusti Full Tilt Poker -nettipokerihuonetta ja hän oli "Team Full Tiltin" -jäsen. Hänen lempinimensä on "Edog". Heinäkuussa 2018 Lindgrenin pokeriuran turnausansiot ylittivät 10,5 miljoonaa dollaria.


title: Erick Lindgren

text: Vuonna 2011 Lindgren meni naimisiin pokeriammattilainen Erica Schoenbergin kanssa. Parilla on yksi lapsi. Lindgren ja Schoenberg erosivat maaliskuussa 2014.


title: Kompaktio

text: Kompaktio on prosessi, joka tarkoittaa morulan tiivistymistä. Kompaktiossa blastomeerit järjestäytyvät solurykelmän sijaan pallomaiseksi epiteelisolujoukoksi. Kompaktiossa keskeinen tekijä on solupinnan adheesiomolekyyli E-kadheriini, joka lisää blastomeerien tarttumista toisiinsa.


title: David Williams

text: David Williams -nimisiä henkilöitä:


title: Irtolaislainsäädäntö

text: Irtolaislaki (17.1.1936/57) oli Suomessa vuonna 1936 säädetty ja vuosina 1937–1986 voimassa ollut laki, joka koski irtolaisten hoitoa ja valvontaa yhteiskunnassa. Irtolaisen määritelmä sisältyi lakiin. Irtolaisella tarkoitettiin esimerkiksi yhteiskunnan ulkopuolelle jättäytyneitä, prostituoituja tai kerjäläisiä.


title: Irtolaislainsäädäntö

text: Irtolaislain nojalla henkilö voitiin saattaa ns. irtolaisvalvonnan alaiseksi. Tämä tarkoitti, että henkilölle voitiin antaa määräyksiä mm. hänen asuinpaikastaan. Irtolaiset merkittiin erityiseen irtolaisrekisteriin. Mikäli valvonta ei tehonnut, irtolaisia saatettiin lähettää määräajaksi työlaitokseen. Erityistä irtolaislain soveltamisessa oli, että täytäntöönpanoon ei tarvittu tuomioistuimen päätöstä, vaan työlaitokseen voitiin lähettää hallinto-oikeudellisella päätöksellä.


title: Irtolaislainsäädäntö

text: Kalle Päätalo kertoo kirjassaan "Täysi tuntiraha" mielisairaan isänsä Hermannin lähettämisestä Pelsonsuon varavankilaan n. 1935. Tämä johtui siitä, että häntä pidettiin työtä vieroksuvana, ei mielisairaana. Irtolaislaki olisi mahdollistanut tällaisen toimenpiteen. Irtolaislaki ei tässä kuvatussa muodossa kuitenkaan tuolloin ollut vielä voimassa.


title: Irtolaislainsäädäntö

text: Irtolaisasioista oli säädöksiä myös ennen tätä lakia. Laki korvasi 2. huhtikuuta 1883 annetun asetuksen irtolaisista sekä eräitä muita säädöksiä. Sosiaalihuollon kehittyessä irtolaislainsäädäntö menetti merkityksensä, ja se kumottiin vuoden 1987 alusta päihdehuoltolain säätämisen yhteydessä. Tällöin voimaan tullut päihdehuoltolaki (41/1986) kumosi vuoden 1936 irtolaislain ja siihen myöhemmin tehdyt muutokset ja lisäykset.


title: Irtolaislainsäädäntö

text: Myös vuosina 1946–1948 oli voimassa niin sanottu pinnarilaki, jossa säädettiin työtä vieroksuvien henkilöiden määräämisestä työhön tai erikoistyölaitokseen. Lain avulla viranomaisten kynnys puuttua epäilyttävinä pitämiensä henkilöiden elämään madaltui, sillä esimerkiksi alkoholisti- ja irtolaislainsäädännön soveltamisala oli rajatumpi.


title: Irtolaislainsäädäntö

text: Irtolaisasetus (8.5.1936/204) oli irtolaislain nojalla annettu asetus, jossa annettiin tarkempia määräyksiä lain soveltamisesta. Siinä säädettiin hyvin erityyppisistä asioista, muun muassa valvonnan alaisille irtolaisille annetuista valvontakirjoista sekä hakumenettelystä, jolla laitos voidaan hyväksyä irtolaislain tarkoittamaksi työlaitokseksi tai pakkotyölaitokseksi.


title: Irtolaislainsäädäntö

text: Irtolaisasetukseksi kutsutaan myös vuonna 1883 annettua asetusta irtolaisista, joka oli lain tasoisena voimassa Suomessa 1883–1936.


title: David Williams (pokerinpelaaja)

text: David Anthony Williams (s. 9. kesäkuuta 1980 Arlington, Texas) on yhdysvaltalainen pokeri- ja -ammattilainen.


title: David Williams (pokerinpelaaja)

text: Williams aloitti Magic: The Gathering -ammattilaisuuden 1990-luvun lopulla ja keskeytti opintonsa Princetonin yliopistossa (siirtyi myöhemmin Southern Methodistin yliopistoon). Vuoden 2001 maailmanmestaruuskilpailuissa Williams diskattiin merkittyjen korttien takia ja hän sai vuoden kilpailukiellon DCI:ltä.


title: David Williams (pokerinpelaaja)

text: Kilpailukieltonsa aikana Williams alkoi pelata texas hold 'emia, erityisesti internetissä. Hän palasi vielä menestyksekkäästi Magic: The Gatheringin pariin, mutta alkoi keskittyä pokeriin.


title: David Williams (pokerinpelaaja)

text: Williams tuli tunnetuksi vuoden 2004 World Series of Pokerin pääturnauksen jälkeen. Hän voitti sisäänoston turnaukseen verkkosivuston kautta ja lopulta selviytyi aina finaalipöytään asti, jossa sijoittui toiseksi Greg Raymerin jälkeen. Kakkospalkinto oli 3,5 miljoonaa dollaria. Hänen kakkostilansa on kautta aikojen paras afroamerikkalaisen pelaajan saavutus WSOP:n pääturnauksessa. Aiemmin parhaiten oli menestynyt Phil Ivey (kymmenes vuonna 2003).


title: David Williams (pokerinpelaaja)

text: Neljä kuukautta myöhemmin Williams sijoittui toiseksi World Poker Tourin Borgata Openissa toiseksi ansaiten 573 800 dollaria. Vuonna 2006 hän oli WPT-kiertueella finaalipöydässä kahdesti: Bay 101 Shooting Stars -turnauksessa helmikuussa neljäs ja The Mirage Poker Showdownissa toukokuussa neljäs.


title: David Williams (pokerinpelaaja)

text: Ensimmäisen ja toistaiseksi ainoan WSOP-rannekkeensa Williams voitti heinäkuussa 2006 1 500 dollarin seitsemän kortin avopokeriturnauksessa, jonka ykköspalkinto oli 163 118 dollaria. Toukokuussa Williams oli ollut ykkönen WSOP:n oheisturnauksessa 5 000 dollarin H.O.R.S.E.:ssa. Huhtikuussa 2010 Williams voitti 1,5 miljoonan dollarin ykköspalkinnon WPT World Championship -turnauksessa.


title: David Williams (pokerinpelaaja)

text: Huhtikuussa 2010 Williamsin pokeriuran turnausvoitot ylittivät 7,8 miljoonaa dollaria. Hän edustaa Bodog-Internetpokerihuonetta. Williamsin äiti Shirley on myös osallistunut WSOP-turnauksiin.


title: Real Live Thing

text: Real Live Thing on legendaarisen suomalaisen rock-yhtyeen Kingston Wallin vuonna 2005 postuumisti julkaistu livealbumi. Se sisältää yhtyeen live-esiintymisiä vuosien varrelta. Albumin tiimoilta julkaistiin kappaleen ”With My Mind” musiikkivideo liveversiona, jossa näytettiin yhtyeen live-esiintymisiä. Albumin tuotti basisti Jukka Jylli. Albumi nousi Suomen viralliselle albumilistalle sijalle 8, mikä on Kingston Wallin paras albumilistasijoitus.


title: Real Live Thing

text: Svart Records julkaisi albumista 5LP-painoksen 21. lokakuuta 2016.


title: Alexandra Meissnitzer

text: Alexandra Meissnitzer (s. 18. kesäkuuta 1973 Abtenau, Salzburg) on itävaltalainen entinen alppihiihtäjä.


title: Alexandra Meissnitzer

text: Meissnitzer saavutti Naganon olympialaisissa 1998 suurpujottelun hopeaa ja super-G:n pronssia. Torinon kisoissa 2006 hän sai jälleen super-G:n pronssia. MM-kisoissa 1999 hän voitti maailmanmestaruuden suurpujottelussa ja super-G:ssä. Syöksylaskusta hänellä on yksi hopea.


title: Alexandra Meissnitzer

text: Maailmancupissa Meissnitzer menestyi myös hyvin. Hän voitti kokonaiscupin vuonna 1999 ja samana vuonna tulivat suurpujottelu- ja supersuurpujottelucupien voitot. Osakilpailuvoittoja hän saavutti 14, kakkossijoja 13 ja kolmossijoja 17. Hän lopetti uransa kauteen 2007–2008.


title: Alexandra Meissnitzer

text: Meissnitzer on ammatiltaan poliisi.


title: Mittaetsinkamera

text: Mittaetsinkamera on kameratyyppi, jossa kuva rajataan ja tarkennetaan kameran läpi menevän tähystysaukon avulla, päinvastoin kuin nykyään yleisemmässä yksisilmäisessä peiliheijastuskamerassa, jossa kuvaaja katsoo kohdetta suoraan objektiivin läpi, tai peilittömissä järjestelmäkameroissa, joissa ei käytetä perinteisiä optisia etsimiä ollenkaan, vaan ainoastaan kameran kennoon pohjautuvia elektronisia etsimiä.


title: Mittaetsinkamera

text: Mittaetsinkamerassa tarkennusetäisyys määritetään mittaetsimellä. Se tapahtuu useimmiten kohdistamalla kaksi erillistä kuvaa samaan kohtaan, jolloin kohde näkyy yhtenä ja mittaetsimestä voidaan lukea sen etäisyys. Kehittyneissä mittaetsinkameroissa (kuten esim. Leican M-sarja) objektiivin tarkennusliike välittää tarkennusetäisyyden mittaetsimelle, jolloin kaksoiskuva liikkuu etsimessä. Mittaetsin voi olla erillään tai samassa sommitteluetsimen kanssa. Muista moderneista kameroista poiketen mittaetsinkameroissa ei ole automaattitarkennusta.


title: Mittaetsinkamera

text: Vielä 1950-luvulla mittaetsinkamerat olivat hyvin yleisiä kuluttajamarkkinoillakin, mutta nykyään niitä käyttävät lähinnä ammattilaiskuvaajat, koska markkinoille on jäänyt vain erittäin korkealuokkaisia kameramalleja. Digitaalisen valokuvauksen syrjäyttäessä filmikuvauksen perinteisten mittaetsinkameroiden valmistus on vähentynyt.


title: Mittaetsinkamera

text: Mittaetsinkamerat ovat luonnostaan ohuempia ja niiden objektiivit pienempiä ja kevyempiä, kuin vastaavat yksisilmäiset peiliheijastuskamerat, koska kamerarungossa ei ole tarvetta peilikoneistolle eikä pentaprismalle. Mittaetsinkamerat ovat myös peilikameroita hiljaisempia, koska peilin liikumisen aiheuttamaa kolahdusta ei ole. Näissä suhteissa mittaetsinkamerat ovat kuten peilittömät järjestelmäkamerat. Mittaetsinkamerat usein mahdollistavat ennakoivan kuvauksen, koska etsimestä näkee kuvan ulkopuolelle etenkin pidemmillä polttoväleillä kuvatessa. Mittaetsinkamerat ovatkin suosittuja katukuvausolosuhteissa tarkennusjärjestelmänsä ja huomaamattomuutensa johdosta.


title: Mittaetsinkamera

text:
Mittaetsinkameroissa voidaan käyttää hyvinkin laajakulmaisia objektiiveja ja ne voidaan suunnitella luonnollisesti, koska peilin ei tarvitse mahtua liikkumaan objektiivin takalinssin ja filmin tai kennon välissä. Tällöin säästytään tietyiltä kompromisseilta, jotka on tehtävä peilikameraan laajakulmia suunnitellessa (retrofocus-rakenne).
Pisin polttoväli mittaetsinkameroissa suoraan käytettäväksi on yleensä 135 mm, koska tarkennusjärjestelmä ei toimi riittävän hyvin pitkillä etäisyyksillä. Makrokuvaus vaatii erillisen peilitarkennusjärjestelmän käyttöä. Sen avulla voidaan myös pitempiä polttovälejä käyttää lähes kuten peilikameralla.


title: Mittaetsinkamera

text: Haittapuolena voidaan vielä pitää suotimia käytettäessä kykenemättömyyttä nähdä lopputulosta ennen kuvausta, koska etsinkuvaa ei projisoida objektiivin kautta. Lähikuvauksessa on huomioitava myös parallaksivirhe.


title: Mittaetsinkamera

text: Kuuluisin mittaetsinkameravalmistaja on saksalainen Leica, jonka viimeisin malli on digitaalinen M 240. Muita klassisia mittaetsinkameramerkkejä ovat mm. Zeiss, Voigtländer, Contax, Hasselblad, Nikon ja Yashica.


title: FC Blackbird

text: Football Club Blackbird Jyväskylä on jyväskyläläinen jalkapalloseura, joka pelaa Kolmosessa.


title: FC Blackbird

text: FC Blackbird perustettiin vuonna 1996. Seuran joukkue on pelannut parhaimmillaan Kakkosessa kausina 2007–2010.


title: FC Blackbird

text: Seuran kotikenttä on Viitaniemen tekonurmi. Seuralla oli kaudella 2009 farmisopimus Veikkausliiga-seura JJK:n kanssa.


title: Vaskivesi

text: Vaskivesi on kylä Virtain kaupungissa. Se sijoittuu kaupungin etelärajalle, kantatien 65 varrelle. Kylä rajoittuu vesistöihin, muun muassa kylälle nimensä antaneeseen Vaskiveteen niin hyvin, että keskustan lähes joka kohdasta on alle kilometri jonkin järven rantaan.


title: Vaskivesi

text: Autolla ajaessa huomio kiinnittyy GT-huoltoasemaan ja ns. minimarkettiin tien varrella. Kylässä sijaitsee myös varsinkin kesäisin aktiivinen Myllyniemen tanssilava.


title: Vaskivesi

text: Vaskiveden taajamassa, aivan kantatien vieressä sijaitsee vuoden 1918 kapinan kukistamisen muistomerkki.


title: Kaarinan Pojat

text: Kaarinan Pojat (KaaPo) on vuonna 1958 perustettu kaarinalainen jalkapalloseura. Sen edustusjoukkue pelaa kaudella 2018 Kakkosessa. Seura valittiin Suomen Urheilugaalassa 18.1.2018 vuoden 2017 urheiluseuraksi.


title: Kaarinan Pojat

text: KaaPon miehet ovat pelanneet parhaimmillaan Kakkosessa kausina 1992–1993 ja 1995–2010, sekä jälleen vuonna 2015 ja 2018. Vuonna 2014 joukkue voitti Suomen Regions’ Cupin. Joukkue voitti Suomen Regions' Cupin uudelleen vuonna 2017 ja sai näin paikan kauden 2018/2019 UEFA Regions' Cupiin.


title: Kaarinan Pojat

text: KaaPolla on junioritoimintaa sekä poikien että tyttöjen puolella. Sen poikajuniorit ovat päässeet muutamaan otteeseen mitalisijoille SM-tasolla. Vuonna 1995 seuran B-juniorit saavuttivat SM-pronssia. Vuonna 2011 puolestaan sen C15-juniorit voittivat Kai Pahlman -turnauksen, jossa pelataan ikäluokan Suomen mestaruudesta. KaaPo on myös junioriseura FC Kaarinan perustajajäsen yhdessä Littoisten Työväen Urheilijoiden, Piikkiön Palloseuran ja Kaarinan Nappuloiden kanssa. Se on saavuttanut SM-hopeaa B-junioreissa 2012 ja SM-pronssia A-junioreissa 2013.


title: Kaarinan Pojat

text: Tunnetuimpia KaaPon kasvatteja ovat muun muassa Magnus Bahne, Janne Henriksson ja Niklas Blomqvist sekä Juliette Kemppi.


title: Kaarinan Pojat

text: Kaarinan Poikien futsal-joukkue on pelannut yhden kauden Futsal-liigassa.


title: François Chabot

text: François Chabot (1759 – 1794) oli ranskalainen vallankumouksellinen, entinen kapusiinimunkki. Vallankumouksen puhjetessa hän sanoutui irti veljestöstä, jossa hän ei koskaan ollut viihtynytkään kevytmielisen luonteensa johdosta. Hän liittyi oikopäätä kumouksellisiin ja pääsi Blois´n perustuslailliseksi piispaksi, kunnes jätti papinviran ja avioitui varakkaaseen sukuun. Chabotista tuli nopeasti lakiasäätävän kansalliskokouksen ja konventin jäsen; hän nimenomaan keksi nimitykset "Vuori" ja "vuorelaiset". Hän oli myös kordelieeriklubin pääpuhujia, tunnettiin nimellä "Raivoava munkki".


title: François Chabot

text: Chabot sekaantui keinotteluun ja teki aloitteen Notre Damen katedraalin muuttamisesta Järjen temppeliksi - mistä johtuen hänestä tulikin Robespierren silmätikku. Nimenomaan erotiikkaan erityisesti ihastunut Chabot tekikin uudesta kultista niin korostetun eroottisen kuin se lopulta oli - mikä sai siveellisyyttä arvostavan vallankumouksen päämiehen pahoittamaan mielensä entisestään.


title: François Chabot

text: Chabot liittyi Dantonin kannattajiin ja oli mukana pidättämässä Charlotte Cordayta; juuri Chabot otti haltuunsa pidätetyn kellon ja korut. Havaitessaan kuinka viehättävä pidätetty oli, Chabot kävi tähän säädyttömästi käsiksi sillä varjolla, että neitonen olisi muka piilottanut pukunsa alle jonkun asiakirjan: Cordayn puku aukesi säädyttömällä tavalla, ja hänet päästettiin hetkeksi siteistä jotta saattoi korjata asiantilan; mitään asiakirjaa ei puvun alla ollut ja Chabot ajettiin nyrkiniskuin ja potkuin tiehensä. Kun Danton ja hänen kannattajansa joutuivat giljotiiniin, Chabot meni mukana surkeasti ruikuttaen. Viimeisenä mestattu Danton pilkkasi häntä kovasanaiseen tapaansa loppuun asti.


title: Maskun Palloseura

text: Maskun Palloseura (lyh. MaPS tai Masku) on maskulainen jalkapalloseura, joka on perustettu vuonna 1988. MaPS pelaa kotiottelunsa Taponkedon kentällä. Kaudella 2018 seura pelaa Kolmosessa.


title: Maskun Palloseura

text: MaPS:n miesten edustusjoukkue on pelannut Suomen kolmanneksi korkeimmalla sarjatasolla Kakkosessa kausina 1999, 2003–2007 ja 2013–2015. Naisten edustusjoukkue pelaa Kakkosessa.


title: Maskun Palloseura

text: Tunnettuja MaPS:n kasvatteja ovat Riku Riski, Roope Riski, Kasper Hämäläinen ja Sami Sanevuori.


title: Kari Grandi

text: Kari Grandi on Valion Grandi-pillimehujen markkinoinnissa käytetty kuvitteellinen hahmo. Kari Grandi on aina pukeutunut siirtomaatyyliseen safariasuun ja hellekypärään. Hän seikkailee kulkuvälineinään milloin maastoauto, milloin kameli, lentokone tai kuumailmapallo. Vanhoja seikkailuelokuvia parodioivissa mainoselokuvissa Kari Grandi tyypillisesti pelastaa kauniin naisen kuolemasta janoon autiomaassa tai muussa hankalassa tilanteessa. Hänen aseenaan olivat Grandi-mehupurkit. Mainosten lopussa kuultiin alkuvuosina Risto Mäkelän lausumana:Hän on kaikkien janoisten sankari, aikamme legenda: Kari Grandi!


title: Kari Grandi

text: Kari Grandi -hahmon ideoi 1970-luvulla Storyfilmi-mainoselokuvayhtiössä työskennellyt ohjaaja-muusikko Juha Tapaninen. Hän otti yhteyttä tuolloin Hullujussi-yhtyeessä soittaneeseen ja Viktor Kalborrekina tunnetuksi tulleeseen Eeki Mantereeseen, ja miehet alkoivat kehitellä hahmoa yhdessä. Nimi syntyi mukaelmana sankariroolien näyttelijän Cary Grantin nimestä. Mantereen yhteistyö Valion kanssa kuitenkin päättyi, kun hän sai kielteistä julkisuutta rattijuopumustapauksestaan. Eeki Mantereen jälkeen Kari Grandina on esiintynyt Sami Kojonen.


title: Mika Hannula (kriitikko)

text: Mika Hannula on tutkija, kriitikko ja kuraattori. Hän väitteli tohtoriksi Turun yliopiston valtio-opin laitokselta vuonna 1997. Hän on toiminut Kuvataideakatemian rehtorina (2000–2005), kuvataiteen ja taiteellisen tutkimuksen professuureja hän on hoitanut Kuvataideakatemiassa ja Göteborgin yliopistossa. Hannula konsultoi Helsinki Contemporary taidegalleriaa ja on kirjoittanut kuvataidekritiikkejä muun muassa Taide-lehteen, Neue Bildende Kunst-lehteen, Siksi-lehteen (myöhemmin NU), Paletten-lehteen sekä lukuisiin näyttelyjulkaisuihin. Hän on myös kuratoinut useita näyttelyitä Suomessa ja Euroopassa. Hannulalta on julkaistu tutkimuksia Suomesta ja suomalaisuudesta, taiteellisen tutkimuksen metodologiasta ja teoriasta sekä nykytaiteesta.


title: Ihmisen elämänkaari

text: Ihmisen elämänkaari on ihmiselämään kuuluvien kehitysvaiheiden kokonaisuus. Perimällä, sen ohjaamalla kypsymisellä ja ympäristön virikkeillä on pitkälle ulottuvat vaikutukset psyykkiseen kehitykseen. Elämänkaari jaetaan yleisesti lapsuuteen, nuoruuteen, aikuisuuteen ja vanhuuteen. Koko elämänkaaren tarkastelu valaisee kehityksen vaiheittaisuutta.


title: Ihmisen elämänkaari

text: Erityisen selviä perimän ja ympäristön virikkeiden vaikutukset ihmisen kehitykselle ovat ensimmäisten elinvuosien aikana, jolloin niin kypsyminen kuin sopivat virikkeetkin säätelevät aivojen kasvua ja hermosolujen kytkentöjä. Oppiminen suuntaa yksilökehitystä, joskin jatkuvasti muuttuvin tavoin. Poikkeuksen tästä muodostaa varhaisissa hoitosuhteissa tapahtuva pysyvä oppiminen. Silloin syntyvä perusturvallisuus – luottamus omaan arvoon – on pohjana myöhemmälle itsetunnolle. Vastasyntyneellä on monipuolisia havaintovalmiuksia ja sosiaalisia valmiuksia, joiden varassa lapsi suuntautuu aktiivisesti ympäristöön jo ensimmäisten elinkuukausien aikana. Hyvin pienestä pitäen lapsi on sosiaalisen vuorovaikutuksen aloitteellinen osapuoli.


title: Ihmisen elämänkaari

text: Nuoruusikä muodostaa elämän toisen mahdollisuuden. Seksuaalivietin puhkeaminen johtaa syvällisiin muutoksiin yksilön sisäisessä maailmassa. Lapsuudessa sisäistetyt vuorovaikutusmielikuvat eivät enää vastaa murrosiän aikana muuttunutta ruumista, vaan nuoren on muokattava perusteellisesti identiteettiään uusien samastumisten avulla. Ikätoverit toimivat nuoruusiän kehityksen katalysaattoreina ja auttavat nuorta irtautumaan vanhempiin liittyvästä tarvitsevuudesta. Kun nuori muodostaa oman maailmankuvansa ja elämänkatsomuksensa, hänen sosiaalinen identiteettinsä lujittuu riittävästi aikuisuuteen astumista varten.


title: Ihmisen elämänkaari

text: Aikuisuus on tyypillisesti elämän pisin vaihe, jonka alkuvaiheeseen liitetään lopullinen itsenäistyminen ja elämäntilanteen vakiintuminen. Toisaalta useimmat aikuiset pyrkivät solmimaan pysyvän parisuhteen ja perustamaan perheen, jotka kuitenkin luovat haasteen omalle itsemääräämisoikeudelle. Myöhäisempää aikuisuutta on kutsuttu myös keski-iäksi.


title: Ihmisen elämänkaari

text: Vielä vanhuudessa kohdataan uusia haasteita, joiden hallitseminen antaa tyydytystä ja elämäniloa. Myös vanhuudessa vireät sosiaaliset suhteet ovat psyykkisen hyvinvoinnin perustana. Vanhuuden keskeisiä kehityshaasteita ovat mukautuminen heikkenevään terveyteen ja valmistautuminen kuolemaan.


title: Renate Götschl

text: Renate Götschl (s. 6. elokuuta 1975 Judenburg) on entinen itävaltalainen alppihiihtäjä.


title: Renate Götschl

text: Olympialaisissa Götschl saavutti hopeaa alppiyhdistetyssä ja pronssia syöksylaskussa Salt Lake Cityn kisoissa. Maailmanmestaruuden hän voitti alppiyhdistetyssä 1997, syöksylaskussa 1999 sekä joukkuekilpailussa 2007. Lisäksi hänellä on useita muita himmeimpiä mitaleita MM-kisoista.


title: Renate Götschl

text: Maailmancupin kokonaiskisan hän voitti vuonna 2000. Syöksycupin voittoja on kertynyt viisi ja supersuurpujottelucupin voittoja kolme. Osakilpailuvoittoja on 46 ja palkintokorokepaikkoja 110. Ensimmäinen voitto maailmancupissa tuli vuonna 1993 pujottelussa.


title: Renate Götschl

text: Götschl ilmoitti uransa lopettamisesta elokuussa 2009.


title: Maulbronnin luostari

text: Maulbronnin luostari () kuuluu Euroopan parhaiten säilyneisiin sisterssiläisluostareihin. Se sijaitsee Baden-Württembergissä, Saksassa, Maulbronnin laitakaupungilla, ja linnoitus erottaa sen muusta kaupungista.


title: Maulbronnin luostari

text: Luostari perustettiin vuonna 1147 ensimmäisen sisterssiläisen paavin Eugenius III:n suojeluksessa. Speyerin piispa Arnold vihki pääkirkon, joka on rakennettu romaanisen ja goottilaisen tyylin siirtymävaiheessa, vuonna 1178. Useat muut kompleksin rakennuksista valmistuivat 1200-luvulla. Läntinen, itäinen ja pohjoinen pylväskäytävä sijoittuvat 1300-luvulle samoin kuin suurin osa linnoituksesta.


title: Maulbronnin luostari

text: Uskonpuhdistuksen käynnistyttyä Württembergin herttua otti luostarin haltuunsa vuonna 1504 ja rakensi alueelle metsästysmajansa ja tallit. Puoli vuosisataa myöhemmin entinen luostari annettiin protestanttiselle pappisseminaarille, joka tunnetaan nykyään nimellä Maulbronnin ja Blaubeurenin evankelinen seminaari ("Evangelische Seminare Maulbronn und Blaubeuren") ja joka pitää luostarin tiloissa sisäoppilaitosta. Protestanttiset papit ovat mukauttaneet luostarirakennuksia oman tarpeidensa mukaan.


title: Maulbronnin luostari

text: Luostari listattiin Unescon maailmanperintöluetteloon vuonna 1993. Perusteluissa mainittiin, että roomalais-goottilaiseen tyyliin rakennettu luostari oli merkittävä gotiikan leviämiseen Pohjois- ja Keski-Eurooppaan, ja se on täydellisimmin säilynyt sisterssiläinen luostari Euroopassa.


title: Jean Nicolas Billaud-Varenne

text: Jean Nicolas Billaud-Varenne (etunimenä myös Jacques; 23. huhtikuuta 1756 La Rochelle – 3. kesäkuuta 1819 lähellä Port-au-Princea, Haiti) oli Ranskan vallankumouksen aikainen radikaali poliitikko, joka oli vaikutusvaltaisimmillaan terrorin aikana.


title: Jean Nicolas Billaud-Varenne

text: Billaud-Varenne oli asianajajan poika. Hän opiskeli 1770-luvulla lakitiedettä Pariisin ja Poitiersin yliopistoissa, ja toimi opettajana oratoriaanien hengellisen veljeskunnan koulussa Juillyssa vuoteen 1783. Vuonna 1785 hän siirtyi asianajajaksi Pariisiin. Billaud-Varenne vihasi aristokraatteja ja suurporvareita, ja vuonna 1787 hän alkoi julkaista kirkon ja Ranskan hallituksen vastaista kiihotusta sisältäviä lentokirjasia. Vallankumouksen puhjetessa vuonna 1789 hän liittyi nopeasti jakobiiniklubiin. Hän vaikutti Pariisin kommuunissa ja oli yksi elokuun 1792 Tuileries’n palatsin valtauksen suunnittelijoista. Hän oli tärkeä tekijä myös niin sanottuja syyskuun murhia järjestettäessä.


title: Jean Nicolas Billaud-Varenne

text: Billaud-Varenne valittiin syyskuussa 1792 Pariisin edustajana kansalliskonventtiin, jossa hän teki aloitteen tasavallan julistamisesta. Hän ajoi innokkaasti myös kuningas Ludvig XVI:n, kuningatar Marie Antoinetten ja Orléansin herttua Philippen tuomitsemista rikoksista vallankumousta vastaan. Sen jälkeen hän siirsi huomionsa hyökkäyksiin girondisteja vastaan. Billaud-Varennesta tuli helmikuussa 1793 jakobiiniklubin puheenjohtaja. Hän liittoutui radikaaleja sosiaalisia uudistuksia ajaneiden hébertistien eli Jacques Hébertin kannattajien kanssa ja sai tukea alemmilta kansankerroksilta, sanskuloteilta. Billaud-Varenne julkaisi vuonna 1793 teoksen "Éléments du républicanisme" (”Tasavaltalaisuuden alkeet”), jossa esitettiin hébertistien vaatimukset vaurauden uudelleenjakamisesta ja valtion velvollisuudesta tarjota kaikille työtä.


title: Jean Nicolas Billaud-Varenne

text: Billaud-Varenne valittiin hébertistien tuella Ranskan tosiasiallisena halituksena toimineeseen Yhteishyvän valiokuntaan yhdessä ystävänsä Jean-Marie Collot d’Herbois’n kanssa 6. syyskuuta 1793. Billaud-Varenne oli syyskuussa 1793 myös kaksi viikkoa kansalliskonventin puhemiehenä. Hänen aloitteestaan säädettiin joulukuussa 1793 laki, joka alisti Ranskan paikalliset viranomaiset yhteishyvän valiokunnalle. Valtataistelun kiihtyessä Maximilien Robespierre järjesti maaliskuussa 1794 Hébertin lähimpine tukijoineen teloitetuiksi. Vastapainona tälle Billaud-Varenne ja Collot d’Herbois painostivat Robespierren tuhoamaan huhtikuussa myös jakobiinien maltillista siipeä edustaneen Georges Dantonin ryhmän. Billaud-Varenne allekirjoitti ensimmäisenä Dantonin pidätysmääräyksen. Kun vallanhimoisen Robespierren arveltiin kääntyvän seuraavaksi heitä vastaan, Billaud-Varenne ja Collot d’Herbois olivat keskeiset henkilöt salaliitossa, joka kukisti Robespierren niin sanotulla thermidorin vallankaappauksella heinäkuussa 1794. Billaud-Varenne erosi yhteishyvän valiokunnasta 1. syyskuuta 1794, koska hänen mielestään taantumus oli voittamassa.


title: Jean Nicolas Billaud-Varenne

text: Billaud-Varennea ja Collot d’Herbois’ta syytettiin osallisuudesta Robespierren rikoksiin ja 1. huhtikuuta 1795 heidät määrättiin karkotettaviksi, ensin Oléronin saarelle ja sitten Ranskan Guayanaan Etelä-Amerikkaan. Billaud-Varenne meni Guyanassa naimisiin ja ryhtyi viljelemään maata. Hän kieltäytyi vuonna 1800 Napoléon Bonaparten tarjoamasta armahduksesta. Vuonna 1816 hän onnistui pakenemaan New Yorkiin Yhdysvaltoihin, mutta asettui seuraavana vuonna Haitille. Haitin presidentti antoi hänelle pienen eläkkeen. Billaud-Varenne kuoli Haitissa keltakuumeeseen vuonna 1819.


title: Jim Crow -lait

text: Jim Crow -lait () olivat Yhdysvalloissa, pääosin maan etelävaltioissa, säädettyjä rotuperustaisia syrjintälakeja, jotka ohjasivat mustan väestön arkea kastijärjestelmään verrattavassa mittakaavassa. Lait saivat alkunsa 1870-luvulla ja olivat voimassa 1960-luvun puoliväliin saakka.


title: Jim Crow -lait

text: Jim Crow -lait perustuivat juridisesti Yhdysvaltain korkeimman oikeuden vuonna 1896 antamaan päätökseen Plessy vastaan Ferguson. Päätöksen mukaan Louisianan osavaltion laki, joka sääti mustille ja valkoisille tarkoitetut erilliset mutta yhdenvertaiset tilat rautatieliikenteessä pakollisiksi, ei ollut perustuslain vastainen. Päätös muodosti osavaltioiden ja paikallishallintojen rotuerottelukäytäntöjen juridisen perustan aina vuoteen 1954 asti, jolloin korkein oikeus kumosi sen päätöksellä Brown vastaan Topekan koululautakunta. Tämän yksimielisen (9–0) päätöksen mukaan rotuerottelu on perustuslain neljännentoista lisäyksen vastainen. Neljästoista lisäys takaa kaikille kansalaisille yhtenäisen kohtelun lain edessä.


title: Jim Crow -lait

text: Jim Crow -nimitys tulee Thomas D. Ricen 1828 tekemästä ”Jump Jim Crow” -pilkkalaulusta, jota tämä esitti nykymittapuulla arvioituna rasistisessa kiertolaislauluesityksessään, joka sai menestystä ja runsaasti jäljittelijöitä. Vaikka näytösten halventavuus vähenikin myöhempinä vuosikymmeninä, ”Jim Crow” oli jo vuonna 1838 rasistinen haukkumasana ja se oli tuoreessa muistissa vielä 1870-luvulla, jolloin kyseisiä lakeja alettiin säätää. Termi ”Jim Crow -laki” esiintyi ensimmäistä kertaa 1904 "Dictionary of American Englishissa". Nimitystä oli käytetty kuitenkin yleisesti jo ainakin vuodesta 1890 lähtien.


title: Jim Crow -lait

text: Jim Crow -lakien perusteella mustalla väestöllä oli erilliset mutta "yhtäläiset" oikeudet ("separate but equal"). Todellisuudessa lait olivat osa järjestelmällistä rotusyrjintää, jolla rajoitettiin mustan väestön tavallista elämää. Pääosin ne pyrkivät erottamaan mustan väestön valkoisesta muun muassa kouluissa ja useimmissa julkisissa paikoissa, erityisesti junissa ja busseissa. Vuonna 1914 jokaisessa etelävaltiossa oli Jim Crow -lakeja. Lait vaikuttivat arkielämän kaikkiin puoliin: esimerkiksi vuonna 1930 Alabaman Birminghamissa valkoiset ja värilliset eivät saaneet pelata keskenään dominoa tai tammea. Eri osavaltioiden Jim Crow -lait kielsivät muun muassa:Myös sukupuoliyhteys mustien miesten ja valkoisten naisten välillä oli kielletty ja sitä pidettiin juridisesti raiskauksena. Lakien noudattamista valvottiin väkivallalla ja sen uhalla, ja niiden noudattamatta jättäminen vaaransi työpaikan, kodin ja jopa hengen. Mustilla ei juuri ollut mahdollisuuksia saada oikeutta väkivallan kohteeksi jouduttuaan, koska poliisi ja oikeuslaitos oli valkoisten hallitsema.


title: Jim Crow -lait

text: Väkivalta oli keskeinen Jim Crow -lakien sosiaalisen kontrollin väline ja sen äärimmäinen muoto oli mustien lynkkaukset. Monien valkoisten aikalaisten mukaan lynkkaukset olivat välttämätön lisä oikeuslaitokselle, vaikka ne olivatkin epämiellyttäviä. He uskoivat mustien olevan taipuvaisia väkivaltaisiin rikoksiin, erityisesti valkoisten naisten raiskauksiin. Lynkkauksia tutkineen Arthur Raperin mukaan noin kolmasosa lynkatuista oli syyttömiä. Lynkkauksen kohteeksi mustat joutuivat yleensä vaadittuaan kansalaisoikeuksia, rikottuaan Jim Crow -sääntöjä tai rotumellakoiden jälkipuinnissa.


title: Jim Crow -lait

text: Ruotsalaisen Gunnar Myrdalin Carnegie-säätiön toimeksiannosta vuonna 1944 julkaisema tutkimus "An American Dilemma: The Negro Problem and Modern Democracy" käsitteli mustien ihmisoikeuksien toteutumisen ongelmaa Yhdysvalloissa. Tutkimus teki Jim Crow -laeista ja niitä ylläpitäneistä osavaltioista kansallisen häpeäpilkun.


title: Jim Crow -lait

text: Vuonna 1954 korkein oikeus kumosi päätöksen Plessy vastaan Ferguson päätöksellä Brown vastaan Topekan koululautakunta, jonka mukaan rotuerottelulait olivat maan perustuslain neljännentoista lisäyksen vastaisia. Päätös käynnisti Yhdysvalloissa koulutusjärjestelmän ja yleisemmän yhteiskunnallisen uudistuksen ja toimi innoittajana kansalaisoikeusliikkeen syntymiselle. Kansalaisoikeusliikkeen järjestämä Montgomeryn bussiboikotti ja sitä seuranneet mielenosoitukset vaikuttivat myös Jim Crow -lakien kumoamiseen. Yhdysvaltain lakiin lisättiin lopulta vuonna 1964 kansalaisoikeuslaki ("Civil Rights Act") ja äänioikeuslaki ("Voting Rights Act") vuonna 1965.


title: PDFCreator

text: PDFCreator on avoimen lähdekoodin ohjelma, jonka avulla mistä tahansa Windows-ohjelmasta käsin voidaan luoda PDF-tiedostoja. PDFCreator asentuu Windowsiin tulostimeksi. PDFCreator mahdollistaa myös PDF-tulostusasetusten tarkemman säädön.


title: PDFCreator

text: PDFCreatorin varsinainen PDF-tuotto-osuus pohjautuu Ghostscript-ohjelmaan.


title: PDFCreator

text: Ohjelman 0.9.7 versiosta lähtien PDFCreatorin asennuksen mukana on automaattisesti asennettu vahingollisia ohjelmia tietokoneelle, ellei käyttäjä niitä erikseen kieltänyt asentumasta.


title: PDFCreator

text: Ensimmäinen ohjelman mukaan lisätty mainosohjelma oli PDFForge toolbar-niminen nettiselaimen lisäosa, joka kaappasi selaimen hakutoiminnot. Vuonna 2012 PDFForge toolbar korvattiin MyStart toolbarilla ja myöhemmin samana vuonna SweetIM toolbarilla.


title: PDFCreator

text: Vuosien 2012-2013 aikaan ohjelman asennuksen mukana on voinut tartuttaa koneensa AVG Security Toolbar, iClaro Search, Entrusted Toolbar ja Amazonin IE toolbar ohjelmilla.


title: PDFCreator

text: OpenCD-projekti palkitsi PDFCreatorin parhaana ilmaisena PDF-luontiohjelana Windows-alustalla vuonna 2007. InfoWorld-lehden testeissä PDFCreator palkittiin parhaana vapaan lähdekoodin ohjelmana PDF-luontiohjelmien kategoriassa vuonna 2008.


title: Pavla Hamáčková-Rybová

text: Hamáčková aloitti kansainvälisen kilpauransa vuonna 1999, jolloin hän hyppäsi seitsemänneksi Maebashin sisäratojen MM-kisoissa. Samana vuonna hän oli kolmas Euroopan cupissa ja kuudes Sevillan ulkoratojen MM-kisoissa tuloksella 440. Seuraavana vuonna hän karsiutui Sydneyn olympialaisissa, mutta voitti Lissabonin sisäratojen MM-kisoissa 2001 MM-kultaa kisaennätyksellä 456. Edmontonin ulkoratojen MM-kisoissa hän oli kahdeksas. Vuonna 2002 Hamáčková sijoittui kuudenneksi sisäratojen EM-kisoissa Wienissä. Seuraavana vuonna hän voitti maansa mestaruuden, mutta joutui kauden jälkeen 2. lokakuuta 2003 nilkkaleikkaukseen. Ateenan olympialaisissa 2004 hän oli yhdestoista. Samana vuonna hän voitti jälleen Tšekin mestaruuden.


title: Pavla Hamáčková-Rybová

text: Hamáčková voitti 2005 maansa mestaruudet sekä sisä- että ulkoradoilla. Hän voitti Euroopan cupin ykkösliigan ja MM-pronssia Helsingin MM-kisoissa. Kauden lopussa hän oli viides. Moskovan sisäratojen MM-kisoissa 2006 hän karsiutui. Saman vuoden aikana hän voitti Euroopan cupin ykkösliigan sekä maansa mestaruudet sisä- ja ulkoradoilla. Göteborgin EM-kisoissa hän oli kymmenes. Vuonna 2007 hän oli neljäs Birminghamin sisäratojen EM-kisoissa ja karsiutui Osakan MM-kisoissa. Seuraavana vuonna hän sijoittui seitsemänneksi Valencian sisäratojen MM-kisoissa 2008. Dohan sisäratojen MM-kisoissa 2010 hän karsiutui.


title: Robert Havighurst

text: Robert J. Havighurst (5. kesäkuuta 1900 De Pere, Wisconsin – 31. tammikuuta 1991 Richmond, Indiana) oli yhdysvaltalainen professori, opettaja ja fyysikko. Hänet tunnetaan myös ihmisen elämän kehitystehtäväteorian kehittäjänä.


title: Robert Havighurst

text: Hänen perheensä oli saksalaista alkuperää. Hänellä oli neljä sisarusta.


title: Robert Havighurst

text: Vuonna 1924 Havighurst julkaisi monta artikkelia fysiikasta ja kemiasta, joiden aiheena oli atomin rakenne. Vuonna 1928 hän oli fysiikan apulaisprofessori Wisconsinin yliopistossa. Hän halusi vaihtaa alaa ja päätti työskennellä tutkivan opetuksen parissa, ja siirtyi Ohion osavaltionyliopiston kasvatustieteen tiedekuntaan vuonna 1932.


title: Robert Havighurst

text: Hänen tunnetuin kirjansa on nimeltään "Human Development and Education".


title: Vierastilannemenetelmä

text: Vierastilamenetelmä on psykologinen tutkimusmetodi noin vuoden ikäisen vauvan ja vanhemman kiintymyssuhteen selvittämiseen. Tutkimustilanteessa lapsi on vanhemman ja vieraan aikuisen kanssa tutkimushuoneessa. Ajoittain vierastilanteeksi kutsutussa tutkimustilanteessa vanhempi lähtee pois tilasta ja jää vieraan kanssa kaksin vieraan aikuisen kanssa. Tutkijat kiinnittävät tilanteessa huomiota erityisesti erotilanteisiin ja lohduttautumiseen eron jälkeen. Esimerkiksi siihen kiinnitetään huomiota, hakeeko vauva lohdutusta vanhemmalta tai siihen, miten nopeasti hän rauhoittuu. Menetelmää on kritisoitu siitä, että se ei ota huomioon vauvan temperamentin vaikutusta vauvan käytökseen.


title: Lazare Carnot

text: Lazare Nicolas Marguerite Carnot (13. toukokuuta 1753 Nolay, Ranska – 2. elokuuta 1823 Magdeburg, Preussi) oli ranskalainen sotilas ja valtiomies, joka kuului Ranskan ensimmäisen tasavallan ylimpään poliittiseen johtoon ja oli muun muassa yhteishyvän valiokunnan jäsen vuosina 1793–1795 sekä direktoriohallituksen jäsen vuosina 1795–1797. Carnot johti Ranskan armeijan uudelleenorganisointia ja yleisen asevelvollisuuden toteuttamista vallankumoussotien aikana. Hänet tunnetaan Ranskan historiassa lempinimillä ”Voiton järjestäjä” ("Organisateur de la Victoire") ja ”suuri Carnot” ("Le Grand Carnot").


title: Lazare Carnot

text: Lazare Carnot oli myös lahjakas matemaatikko. Hänen poikansa oli fyysikko Sadi Carnot, joka tunnetaan termodynamiikan uranuurtajana.


title: Lazare Carnot

text: Carnot’n isä oli Nolayssa asunut ja Dijonin parlamentissa työskennellyt asianajaja ja notaari, jolla oli 18 lasta. Ennen sotilasuraansa Carnot opiskeli vuodesta 1765 Autunin collègessa ja saman kaupungin pienessä seminaarissa. Hän kävi Pariisissa vuosina 1769–1771 valmistavan tykistö- ja sotilasinsinöörikoulun ja valmistui luutnanttina tammikuussa 1773 Mézièresin "École royale du génie" -sotilasinsinööriopistosta. Ranskan vallankumousta edeltäneinä vuosina Carnot palveli eri sotilasyksiköissä Le Havressa, Béthunessa ja Arrasissa, mutta eteni sotilasurallaan hitaasti. Vuonna 1789 hän oli edelleen kapteeni, minkä arvon hän oli saanut vuonna 1784. Hän puolusti julkisuudessa aikalaisensa, kenraali Marc René de Montalembertin tuolloin kiisteltyjä näkemyksiä linnoitustekniikasta, minkä seurauksena hän joutui vanhempien upseerien epäsuosioon ja välillä vangituksikin.


title: Lazare Carnot

text: Carnot saavutti mainetta kirjallisten lahjojensa avulla. Hänen julkaisemansa ylistävä muistopuhe tunnetulle sotilasarkkitehti Sébastien Le Prestre de Vaubanille sai vuonna 1784 Dijonin akatemian myöntämän kirjallisuuspalkinnon. Vuonna 1787 Carnot valittiin jäseneksi Arrasin akatemiaan, jonka johtajana toimi tuolloin tuleva vallankumousjohtaja Maximilien de Robespierre. Arrasissa Carnot nai Marie Jacqueline Sophie Du Pontin vuonna 1791 ja sai huomattavat myötäjäiset. Heidän poikiaan olivat fyysikko Sadi Carnot ja poliitikko Hippolyte Carnot.


title: Lazare Carnot

text: Vallankumouksen puhjettua Carnot liittyi sen kannattajiin. Hän tuomitsi vuonna 1791 julkisesti kuningas Ludvig XVI:n pakoyrityksen ja vaati tasavallan perustamista. Hänet valittiin elokuussa 1791 Pas-de-Calais’n edustajana lakiasäätävään kansalliskokoukseen. Hän kuului kansalliskokouksen opetus- ja diplomatiavaliokuntiin. Tasavaltalaisena Carnot vaati sotilaille samoja kansalaisoikeuksia kuin siviileille ja arvosteli varuskuntakapinan kukistamista Nancyssa. Hän kannatti sodanjulistusta keväällä 1792. Tuileries’n palatsin valtauksen jälkeisenä päivänä 11. elokuuta 1792 kansalliskokous lähetti Carnot’n tiedottamaan Ranskan Reinin-armeijalle monarkian kukistumisesta.


title: Lazare Carnot

text: Syyskuussa 1792 Carnot valittiin jälleen Pas-de-Calais’sta uuteen kansalliskonventtiin, jossa hän kuului muun muassa diplomatia- ja sotavaliokuntiin. Konventti lähetti pian hänet kahden muun edustajan kanssa Bayonneen johtamaan puolustusvalmisteluja Espanjan hyökkäyksen varalta. Carnot oli poissa Pariisista tammikuun 1793 loppuun saakka eikä siksi osallistunut kansalliskonventissa käytyyn keskusteluun syrjäytetyn Ludvig XVI:n kohtalosta, mutta hän oli paikalla lopullisessa äänestyksessä ja äänesti kuolemantuomion puolesta. Tämä merkitsi aiemmin maltillisena keskustalaisena pidetyn Carnot’n lähentymistä radikaaleihin jakobiineihin, joiden hän katsoi olevan ainoa riittävän voimakas puolue ulkoista vaaraa vastaan.


title: Lazare Carnot

text:
Carnot valittiin jäseneksi vuoden 1793 alussa perustettuun yleisen puolustuksen valiokuntaan ("Comité de défense générale"), joka oli osa toimeenpanovallan uutta organisaatiota vastaperustetussa tasavallassa. Hän laati kansalliskonventille lausuntoja useista maanpuolustusta ja sodankäyntiä koskeneista asioista. Ranska oli tuolloin käydyssä sodassa joka suunnalta vihollisten ahdistama ja tappion partaalla. Carnot’n 9. maaliskuuta 1793 esittämä raportti johti kansalliskonventin päätökseen lähettää yhteensä 82 sen edustajista Ranskan maakuntiin värväämään kutsunnoilla 300 000 uutta sotilasta armeijaan. Carnot itse lähetettiin järjestämään kutsuntoja Nordin ja Pas-de-Calais’n departementeissa. Hänet määrättiin kuitenkin jo 30. maaliskuuta konventin edustajana Ranskan pohjoiseen armeijaan tutkimaan vihollisen kanssa veljeilleen kenraali Dumouriez’n toimia. Dumouriez’n loikattua vihollisen puolelle Carnot pysyi pohjoisen armeijan päämajassa elokuuhun 1793 saakka. Hän järjesti armeijan organisaation uusiksi, onnistui palauttamaan kurin joukkojen keskuuteen ja osoitti kykynsä sotilasoperaatioiden suunnittelijana. Hän osallistui ase kädessä Furnesin (Veurne) kaupungin valtaukseen.
Carnot nimitettiin 14. elokuuta 1793 jäseneksi yhteishyvän valiokuntaan, josta oli tullut tosiasiassa Ranskan hallitus. Hän palasi jo syyskuun lopussa rintamalle pohjoisen armeijan luo, kun vihollinen oli piirittänyt Maubeugen kaupungin. Hän toimi tosiasiassa ranskalaisten joukkojen toisena komentajana kenraali Jean-Baptiste Jourdanin rinnalla 16. lokakuuta käydyssä voitokkaassa Wattignies’n taistelussa, minkä seurauksena vihollisen piiritysjoukot vetäytyivät Maubeugen luota. Tämän jälkeen Carnot palasi Pariisiin ja omistautui työlle yhteishyvän valiokunnassa. Hän keskittyi sota-asioihin, erityisesti sotilasoperaatioiden suunnitteluun, ja sai näissä kysymyksissä hallitsevan roolin valiokunnassa. Hänen on sanottu tehneen 17-tuntisia työpäiviä. Carnot vaati Ranskan armeijaa luopumaan sodankäynnissä perinteisestä linjataktiikasta ja käyttämään sen sijaan uudentyyppistä taistelutaktiikkaa, suuria massahyökkäyksiä yksittäisiin kohteisiin. Muut yhteishyvän valiokunnan jäsenet siirtyivät vähitellen kannattamaan tätä näkemystä.


title: Lazare Carnot

text: Carnot’n johdolla Ranskalle perustettiin yleisen asevelvollisuuden ("Levée en masse") pohjalta kaikkiaan 14 uutta armeijaa ja sotaonni kääntyi. Kenraali Jourdanin kesällä 1794 Fleurusin taistelussa saavuttaman voiton jälkeen vihollinen oli pysyvästi työnnetty pois Ranskan maaperältä. Carnot johti myös Ranskan uusien armeijoiden logistiikan ja huollon luomista yhdessä Robert Lindet’n ja Prieur de la Côte-d’Orin kanssa. Carnot sai vuonna 1795 armeijassa pataljoonankomentajan ("chef de bataillon") sotilasarvon.


title: Lazare Carnot

text: Carnot kuului Ranskan poliittiseen johtoon koko niin sanotun terrorin ajan. Hän oli yksi Dantonin pidätysmääräyksen allekirjoittajista. Hän ei kuitenkaan hyväksynyt yhteishyvän valiokuntaa johtaneen Maximilien Robespierren yhteiskunnalliseen vallankumoukseen tähdänneitä pyrkimyksiä ja ajautui toukokuusta 1794 alkaen arvovaltataisteluun Robespierren sekä tämän tärkeimmän tukijan Louis de Saint-Justin kanssa. Carnot oli toukokuussa 1794 myös kahden viikon ajan kansalliskonventin puhemiehenä.


title: Lazare Carnot

text: Carnot’lla ei ollut aktiivista roolia Robespierren syrjäyttäneessä thermidorin vallankaappauksessa heinäkuussa 1794, mutta hän joka tapauksessa hyväksyi tapahtuneen. Pian Carnot’ta alettiin kuitenkin syyttää osallisuudesta Robespierren johtamaan poliittiseen terroriin, mikä hankaloitti ja heikensi hänen asemaansa. Carnot erosi yhteishyvän valiokunnasta maaliskuussa 1795 ja puolustautui väittämällä, että kaikkien valiokunnan jäsenten allekirjoitukset erilaisissa määräyksissä olivat olleet silkka muodollisuus ja että hän oli tosiasiassa vastuussa vain aktiivisesti hoitamistaan asioista. Carnot’ta ei viety oikeuteen, mutta hänen julkisesti puolustamansa Bertrand Barère, Jean Nicolas Billaud-Varenne ja Jean-Marie Collot d’Herbois tuomittiin karkotettaviksi. Kun kansalliskonventti toukokuussa 1795 käsitteli kysymystä kaikkien entisten yhteishyvän valiokunnan jäsenten pidättämisestä, eräs edustaja puolusti Carnot’ta julistamalla hänet ”voiton järjestäjäksi”.


title: Lazare Carnot

text: Carnot valittiin lokakuussa 1795 uuteen parlamenttiin, viidensadan neuvostoon, ja nimitettiin sen ylähuoneeseen eli vanhojen neuvostoon. Marraskuussa hänestä tuli uuden viisihenkisen direktoriohallituksen jäsen, kun Emmanuel-Joseph Sieyès kieltäytyi hänelle tarjotusta paikasta. Carnot oli direktorion puheenjohtajana 30. huhtikuuta – 29. heinäkuuta 1796 sekä uudelleen 26. toukokuuta – 24. elokuuta 1797. Hänellä oli keskeinen rooli äärivasemmistolaisen François-Noël Babeufin ja tämän johtaman yhdenvertaisten salaliiton nujertamisessa. Carnot ajautui kuitenkin jatkuvasti erimielisyyksiin kahden muun direktorin, Paul de Barrasin ja Jean-François Rewbellin kanssa. Carnot omaksui entistä konservatiivisemman poliittisen linjan ja suhtautui myötämielisesti rojalistien kevään 1797 parlamenttivaaleissa saavuttamaan enemmistöön. Barras tukijoineen syöksi Carnot’n vallasta syyskuussa 1797 tasavallan suojelemiseksi tarkoitetun fructidorin vallankaappauksen yhteydessä. Hänet määrättiin vangittavaksi, mutta hän onnistui piiloutumaan. Hänet tuomittiin poissaolevana maanpakoon ja erotettiin direktoriosta 5. syyskuuta. Hän pakeni rajan yli Sveitsiin ja asettui myöhemmin Nürnbergiin Saksaan.


title: Lazare Carnot

text: Kun kenraali Napoléon Bonaparte kaappasi vallan marraskuussa 1799 ja perusti konsulihallinnon, Carnot pääsi palaamaan Ranskaan. Carnot nimitettiin huhtikuussa 1800 sotaministeriksi, mutta hän erosi jo saman vuoden lokakuussa. Hänet nimitettiin maaliskuussa 1802 jäseneksi senaatin valitsemaan tribunaattiin, jonka tarkoitus oli valvoa ja tarkastaa lainsäätäjäkunnan hyväksymiä lakiehdotuksia. Carnot alkoi nyt päättäväisesti vastustaa vallan keskittämistä. Hän vastusti äänestyksissä kunnialegioonan perustamista, Napoleonin nimittämistä elinikäiseksi konsuliksi sekä keisarikunnan perustamista. Hän jatkoi tribunaatin jäsenenä, kunnes se lakkautettiin vuonna 1807. Väistyttyään julkisesta elämästä Carnot jatkoi tieteellisiä töitään. Hän julkaisi vuonna 1810 paljon huomiota herättäneen sotatieteellisen tutkielman linnoitusten puolustamisesta.


title: Lazare Carnot

text: Aivan Napoleonin sotien loppuvaiheessa Carnot tarjoutui keisarillisen armeijan käyttöön, joten Napoleon nimitti hänet tammikuussa 1814 Antwerpenin kuvernööriksi ja ylensi hänet samalla divisioonakenraaliksi. Hän johti kaupungin puolustusta vihollisarmeijoilta ja oli siellä keisarikunnan kukistuessa saman vuoden toukokuussa. Carnot vaikutti aluksi kannattavan Bourbon-restauraatiota, mutta julkaisi heinäkuussa 1814 teoksen "Mémoire au roi en juillet 1814", jossa hän arvosteli vastavallankumouksellisten puhdistusten voimakkuutta. Satapäiväisen keisarikunnan aikana Carnot toimi Napoleonin uuden hallituksen sisäministerinä maaliskuusta kesäkuuhun 1815. Hänelle myönnettiin maaliskuussa 1815 kreivin ja kesäkuussa päärin arvo. Carnot kannusti Napoleonia jatkamaan vastarintaa vielä tappiollisen Waterloon taistelun jälkeenkin. Napoleonin luovuttua kruunusta Carnot valittiin jäseneksi Ranskaa kaksi viikkoa hallinneeseen väliaikaishallitukseen ("Commission de gouvernement"). Kuningas Ludvig XVIII:n palattua uudelleen valtaistuimelle Carnot karkotettiin maasta ”kuninkaanmurhaajana”, sillä hän oli yksi Ludvig XVI:n kuolemantuomion puolesta äänestäneistä.


title: Lazare Carnot

text: Carnot lähti lopullisesti Ranskasta lokakuussa 1815. Hän asui tammikuusta elokuuhun 1816 Varsovassa Puolassa ja sen jälkeen Saksan Magdeburgissa, jossa hän kuoli 70-vuotiaana vuonna 1823. Hänen muistelmansa julkaistiin kahdessa osassa vuosina 1861–1864 ja valikoitu kirjeenvaihto kolmessa osassa vuosina 1892–1897.


title: Lazare Carnot

text: Useimmista vallankumouksellisista poiketen Carnot oli hyvin oppinut mies. Hän julkaisi useita sotilasmatemaattisia ja poliittishistoriallisia tutkimuksia sekä runoja. Hän oli Ranskan tiedeakatemian jäsen vuodesta 1796. Hänen mukaansa on saanut nimensä geometriassa Carnot’n lause.


title: Lazare Carnot

text: ”Voiton järjestäjä” Carnot koki Ranskassa näkyvän arvonpalautuksen kolmannen tasavallan aikana, koska uuden tasavallan legitimoimiseksi haluttiin kohottaa kansallissankariksi sellainen ensimmäisen tasavallan valtiomies, jonka nimeä ei yhdistetty poliittiseen terroriin. Hänen tuhkansa tuotiin Ranskaan ja haudattiin Pariisin Panthéoniin vuonna 1889, hänen pojanpoikansa Sadi Carnot’n (nuoremman) toimiessa presidenttinä.


title: Lazare Carnot

text: Carnot’n nimi on kaiverrettu Pariisin Riemukaareen ja Eiffel-torniin.


title: Lazare Carnot

text: Jules Roulleaun veistämä Carnot’n patsas pystytettiin vuonna 1882 hänen synnyinkaupunkiinsa Nolayhyn.


title: Kehitystehtävä

text: Kehitystehtäväksi kutsutaan psykologiassa ihmisen normaaliin kehitykseen kuuluvaa tavoitetta, kuten kävelyn ja puheen opettelua. Kehitystehtävä on käsitteellinen apuväline ihmisen kehityksen jäsentämiseen, ei konkreettinen tehtävä. Katsotaan, että kehitystehtävän täyttäminen tuottaa onnellisuutta ja edellytyksiä uusien kehitystehtävien täyttämiseen.


title: Kehitystehtävä

text: Ihmiseen kohdistuvat yhteiskunnalliset paineet voivat tuottaa ihmiselle esimerkiksi ulkonäöllisiä kehitystehtäviä. Toisaalta kehitystehtävät voivat olla esimerkiksi biologisia, kuten sukukypsyyden saavuttaminen. "Normatiiviset kehitystehtävät" ovat yhteiskunnan säätelemiä kehitystehtäviä, jotka ovat usein kulttuuririippuvaisia. Hyvä esimerkki siitä on itsenäistyminen: eteläeurooppalaisessa kulttuurissa lapset itsenäistyvät myöhemmin kuin suomalaisessa. "Psyykkiset kehitystehtävät" puolestaan liittyvät yksilön mielen kehitykseen - esimerkiksi tunteiden hallinnan tai moraalin kehitys.


title: Kehitystehtävä

text: Kehitystehtävien lähtökohdat:Havighurstin teoria syntyi 1940-luvun Yhdysvalloissa. Olennaisin muutos nykyaikaan verrattuna on tullut nuoruusajan venymisen seurauksena. Kehitystehtävät ovat pääosin samoja, mutta niiden tapahtuma-aika saattaa vaihdella hyvinkin paljon. Vain ensimmäisen vaiheen tehtävät on pakko suorittaa tiettynä aikana, kun taas toisen vaiheen tehtävien suoritukseen voi mennä loppuikä.


title: Kehitystehtävä

text: Kehitystehtävien läpikäyminen ei ole kaavamaista. Jos jokin kehitystehtävä jää suorittamatta tai se suoritetaan huomattavan myöhään, ihminen kokee usein huonommuuden tunteita. Lisäksi suorittamatta jäänyt kehitystehtävä voi vaikeuttaa huomattavasti seuraavista kehitystehtävistä selviytymistä. Joskus kehitystehtävän joutuu käymään uudelleen läpi myöhemmässä vaiheessa.


title: Kehitystehtävä

text: Vauvaiän ja pikkulapsen kehitystehtävät (0-2 vuotta)


title: Kehitystehtävä

text: Leikki-iän (2-6 vuotta) ja varhaisen kouluiän (6-12 vuotta) kehitystehtävät


title: Kehitystehtävä

text: Nuoruuden kehitystehtävät: (12-18v.)


title: Kehitystehtävä

text: Varhaisaikuisuuden kehitystehtävät: (18-30v.)


title: Kehitystehtävä

text: Myöhäisaikuisuuden kehitystehtävät (30-60v.)


title: Kehitystehtävä

text: Vanhuuden kehitystehtävät (60- v.)


title: Kehitystehtävä

text: Teoria on osin erittäin vaikeasti testattava ja todistettava.


title: Rimakauhua ja rakkautta

text: Rimakauhua ja rakkautta ("Cold Feet") on brittiläinen draamasarja. Sarjan on tuottanut Granada Television ja sen viisi tuotantokautta (33 jaksoa) esitettiin Englannissa ITV1-kanavalla vuosina 1997–2003 ja Suomessa MTV3-kanavalla vuosina 2000–2003.


title: Rimakauhua ja rakkautta

text: "Rimakauhua ja rakkautta" sai jatkoa 13 vuotta myöhemmin vuonna 2016, kun sarjan 6. tuotantokausi alkoi. Suomessa 6. tuotantokausi alkoi MTV3-kanavalla keväällä 2017.


title: Rimakauhua ja rakkautta

text: Sarja on voittanut kotimaassaan lukuisia palkintoja draama- ja komediasarjana sekä Montreux'n Kultaisen Ruusun vuonna 1997.


title: Rimakauhua ja rakkautta

text: Sarja seurasi kolmen toisistaan poikkeavan parin elämänvaiheita: keskiluokkainen ja rento Adam Williams ja Rachel Bradley, hieman yläluokkaisempi ja vähemmän tyytyväinen David ja Karen Marsden, sekä jalat maassa pitävä Pete ja Jenny Gifford. Tapahtumat sijoittuivat pääosin Manchesteriin.


title: Rimakauhua ja rakkautta

text: Sarjan alkuperäinen englanninkielinen nimi oli "Love, Life & Everything Else", mutta se nimettiin myöhemmin "Cold Feetiksi". Nimen sanotaan olevan keksitty pilottijaksossa olleesta Adamin repliikistä, jossa hän potee rimakauhua ("cold feet") yhteen muuttamisesta Rachelin kanssa.


title: Rimakauhua ja rakkautta

text: Yhdysvalloissa tehtiin vuonna 1999 NBC-kanavalle muutaman jakson verran sarjan uudelleenlämmittelyä uusilla amerikkalaisilla näyttelijöillä, mutta kaikkia tehtyjä jaksoja ei huonon suosion takia näytetty ja sarjan tekeminen lopetettiin. Englannissa alkuperäisen sarjan viimeisen jakson ensiesitystä seurasi 10,7 miljoonaa katsojaa.


title: Rimakauhua ja rakkautta

text: Suomessa sarjalla oli suuri suosio ja sitä on uusittu MTV3-kanavalla. Vuonna 2006 Hesburger myi ravintoloissaan sarjan DVD-levyjä oheistuotteena.


title: Rimakauhua ja rakkautta

text: Pilottijaksossa Adamin vanha koulukaveri Pete yrittää epätoivoisesti perustaa hermoille käyvän vaimonsa kanssa perhettä. Rachelin parhaalla ystävällä, Karenilla, taas on suuria ongelmia omien lastensa kasvattamisessa eikä hänen miehensä, vaikutusvaltainen ja hajamielinen liikemies, suostu keskustelemaan asiasta. Adam ja Rachel tapaavat kolaroidessaan supermarketin pysäköintialueella ja huonosta alusta huolimatta kehittävät vahvan suhteen. Sarjan kuluessa päähenkilöitä koskettavat syöpä, uskottomuus ja epäonninen vuosituhannen vaihteen juhlinta Holy Island -saarella. Sarjan loppuun mennessä David ja Karen ovat toisten suhteidensa takia menettäneet avioliittonsa ja Jenny muuttanut Yhdysvaltoihin paremman tulevaisuuden toivossa. Adam taas kärsii suurella vaivalla saadun lapsensa äidin Rachelin kuoltua auto-onnettomuudessa heidän juuri ostettuaan ensimmäisen oman kotinsa.


title: Rimakauhua ja rakkautta

text: 6. Kaudella Adam on asunut yli kymmenen vuotta Singaporessa. Pete ja Jenny ovat taloudellisissa vaikeuksissa, ja Pete joutuu tekemään kahta työtä. David on mennyt uusiin naimisiin erottuaan Karenista. Hän on naimisissa entisen avioerojuristinsa Robynin kanssa, naisen josta hän ei edes pidä. Karen puolestaan elää yksin hänen ja Davidin teini-ikäisten tyttäriensä kanssa. Adam on löytänyt Singaporesta uuden naisystävän, 18 vuotta nuoremman, 30-vuotiaan Angelan, jonka isä on miljonääri. Adamin poika Matthew on jo teini-iässä, ja käy yksityistä koulua Englannissa. Häntä kiusataan koulussa. Adam ja Angela menevät naimisiin, Adamin empimisestä huolimatta.


title: Akkulturaatio

text: Akkulturaatio tarkoittaa kulttuuriin sulautumista tai sopeutumista. Toiseen kulttuuriin muuttavan on sopeutettava elämänsä uusiin rakenteisiin. Yleisesti ajatellaan, että ensin maahanmuuttaja omaksuu valtakulttuurin ulkoiset piirteet ja sen jälkeen voi alkaa omaksua arvoja ja normeja.


title: Akkulturaatio

text: Mitä pidempään maahanmuuttaja on vieraan kulttuurin parissa asunut, sitä akkulturoituneempi hän on. Valtakulttuurin kielen hallinta nopeuttaa sopeutumista. Myös kulttuurisella ja etnisellä etäisyydellä on merkitystä. Suomalaisen on helpompi sopeutua ruotsalaiseen kulttuuriin kuin vaikkapa intialaiseen.


title: Akkulturaatio

text: Karmela Liebkind on erotellut akkulturaation eri vaiheita yksilön kannalta:


title: Akkulturaatio

text: 1) Konformisuusvaihe: alistumista. Kaikki enemmistökulttuuriin liittyvä nähdään hyvänä ja omaan kulttuuriin liittyvä pahana.


title: Akkulturaatio

text: 2) Ristiriitavaiheessa yksilö on tietoinen, että sekä valtayhteisön että hänen omassa kulttuurissaan on hyvät ja huonot puolensa.


title: Akkulturaatio

text: 3) Uppoutumisvaihe merkitsee vain oman kulttuurin hyväksymistä ja kaiken valtayhteisön kulttuuriin liittyvän torjumista. Uppoutumisvaihe on psyykkisesti rasittava ja usein vastareaktio konformisuusvaiheen valtakulttuurin kokonaisvaltaiselle ihannoinnille.


title: Akkulturaatio

text: 4) Itsetutkiskeluvaiheessa yksilö alkaa tarkastella kriittisesti myös oman ryhmänsä tiettyjä piirteitä ja ominaisuuksia. Henkilökohtaisen riippumattomuuden tarve kasvaa. Yksilö alkaa huomioida myös valtakulttuuriin liittyviä hyväksyttäviä asioita.


title: Akkulturaatio

text: 5) Bikulturalismin vaihe merkitsee sekä enemmistökulttuurin että vähemmistökulttuurin eri osien arvostamista. Yksilö on ylpeä juuristaan, mutta tietoinen myös omasta itsenäisyydestään ja riippumattomuudestaan. Berryn nelikentistä tätä muistuttaa integraation vaihtoehto.


title: Akkulturaatio

text: Nämä vaiheet eivät aina etene suoraviivaisesti. Tilanne muuttuu koko ajan.


title: Akkulturaatio

text: Akkulturaation tuloksellisuus on riippuvainen kahdesta kysymyksestä, jotka maahanmuuttaja joutuu itselleen asettamaan: Kuinka tärkeä on pitää kiinni omasta kulttuuristaan ja kuinka tärkeäksi hän kokee yhteiskunnassa vallitsevan valtakulttuurin. Kumpaakin voi joko arvostaa tai olla arvostamatta. Näistä kahdesta kysymyksestä muodostetaan (Berry et al. 1987) neljä akkulturaatioasennetta.


title: Akkulturaatio

text: Eri mahdollisuudet voi esittää taulukkona:


title: Akkulturaatio

text: "Akkulturaatio"-teoria on yksi käytetyimmistä, ellei jopa käytetyin maahanmuuttajien sopeutumista uuteen kulttuuriin tutkittaessa. Sosiologian tieteenalan kehittyminen on alkanut luomaan uusia näkökulmia tutkia kulttuuriin sopeutumista, sekä samalla synnyttänyt kritiikkiä akkulturaatiota kohtaan. Akkulturaation nähdään tarkkailevan asiaa vain valtakulttuurin näkökulmasta ja jättävän huomioimatta vähemmistökulttuurin edustajan näkökulman. Vuorovaikutusta ja muutosta kuitenkin tapahtuu molemminpuolin. Myös sulautumisen jakaminen neljään lokeroon nähdään liian yksinkertaistettuna, vaikka akkulturaatioasenteiden vaihtelevuus voi olla huomattavaa, riippuen mille elämänalueelle huomio kohdennetaan. Eri elämänalueilla vallitsevista akkulturaatio-asenteista syntyy siten päällekkäisyyksiä, jolloin voi olla vaikea sanoa mikä on kulttuurisen sopeutumisen todellinen tila.


title: Völklingen

text: Völklingen on kaupunki Saarlandin osavaltiossa Saksassa. Se sijaitsee lähellä Ranskan rajaa Saarjoen varrella noin 10 kilometriä länteen osavaltion pääkaupungista Saarbrückenistä. Kaupungissa on 40 561 (30. kesäkuuta 2006) asukasta.


title: Völklingen

text: Völklingen mainittiin ensimmäisen kerran historian kirjoituksissa vuonna 822 nimellä Fulcolingas, ja se oli seuraavien vuosisatojen ajan lähinnä maaseutukeskus. Rauta- ja hiililöydökset aloittivat varhaisen teollistumisen. Saksan vanhin rautasulattamo perustettiin nykyiseen Gaislauternin kaupunginosaan vuonna 1572, ja vuonna 1616 sinne perustettiin ensimmäinen lasitehdas.


title: Völklingen

text: Kolmikymmenvuotisen sodan aikana Völklingenin asukasluku väheni melkein 84 prosentilla. Vuonna 1797 Campo Formion rauhassa koko Reinin vasemmanpuoleinen alue Völklingen mukana luovutettiin Ranskalle. Waterloon taistelun jälkeen 1815 Völklingen siirtyi Preussin hallintaan.


title: Völklingen

text: Vuonna 1873 Völklingenissä perustettiin rautaruukki, joka oli merkittävässä roolissa alueen kehittymisellä. Rautaruukki listattiin vuonna 1994 Unescon maailmanperintöluetteloon. Valinnan perusteluissa mainitaan, että Vöklingenin rautaruukissa sovellettiin ensimmäisenä maailmassa monia harkkoraudan valmistamisessa tarvittavia keksintöjä ja menetelmiä, joten se on loistava esimerkki 1800-luvun ja 1900-luvun alun harkkorautatehtaista. Rautaruukki () kuuluu Euroopan teollisen perinteen reittiin.


title: Pommiradio

text: Pommiradio oli suomalainen Internet-radio, joka soitti raskasta ja vaihtoehtoista musiikkia . Pommiradio ilmoitti tarkoituksekseen monipuolistaa Suomen kapeaa radiotarjontaa sekä tuoda esille sananvapauden merkitystä. Pommiradio ilmoitti lähetysten saattavan sisältävää materiaalia, jota se piti lapsille sopimattomana.


title: Pommiradio

text:
Pommiradiolla oli loppuvaiheessa lähetystä ympäri vuorokauden. Suoraa juonnettua lähetystä oli päivittäin kello 8:00–22:00. Radio kuului Taajuus.fi-listaukseen. Pommiradio jäädytti toimintansa 26. lokakuuta 2007.Toisinaan radiossa on myös vierailevia DJ:tä eri bändeistä mm:
Speggel Turmion Kätilöistä, V. Rantanen Teräsbetonista.


title: Pommiradio

text:
Pommiradion toimituksellinen sisältö erosi muista radiokanavista todella paljon.
Soittolistoja ei ollut, vaan toteutettiin "ei samaa biisiä kahdesti päivässä"-politiikkaa. Juontajat saivat soittaa mitä halusivat sekä puhua mistä haluavat.
Tämä johti siihen, että kuuntelijamäärät lähtivät räjähdysmäiseen nousuun ja keskimääräinen kuunteluaika tuplaantui entisestään.


title: Pommiradio

text:
Pommiradion
keskimääräinen kuunteluaika kerralla = 10–15 tuntia
kuuntelijoita kuukaudessa = yli 300 000Porvoossa Street Bar&Caféssa ja Tampereella ravintola Hellässä järjestetyissä klubi-illoissa ovat kävivät esiintymässä sekä ulkomaiset että kotimaiset yhtyeet, muun muassa Rotting Christ, Krisiun, Incantation, Crionics, Misery Inc., myGRAIN, Swallow The Sun, Airhead ja NoShame.


title: Perävarppi

text: Perävarppi on entinen kylä Kotkassa. Se sijaitsi Hallan, Popinniemen ja Suulisniemen välissä entisen Kymin kunnan ja sittemmin Karhulan kauppalan alueella. Perävarppi on nykyisin asumaton metsäalue Popinniemen kaupunginosan itäosassa.


title: Perävarppi

text: Perävarppi oli puurakenteinen työläiskylä, jonka asunnot olivat Hallan sahan omistuksessa. Tyypillinen talo Perävarpissa sisälsi neljä kahden huoneen asuntoa, joissa oli omat sisäänkäynnit. Sisäänkäynnit sijaitsivat talon pitkillä sivuilla molemmin puolin taloa. Talot olivat puulämmitteisiä. Keittiössä oli valurautakannella varustettu hella ja kammarissa kattoon asti ulottuva pyöreä uuni, jonka lämmönvarauskyky oli erinomainen. Puuvarastona toimivat erilliset liiterit, joissa oli paljon säilytystilaa polttopuille ja muille tavaroille. Talojen ainoa mukavuus oli sähkö, joka mahdollisti sähkölieden ja jääkaapin käytön. Vesi oli haettava kaivosta. Kylän yhteiset WC:t olivat aivan meren rannassa ja siellä oli myös paikka, jonne likaämpäri tyhjennettiin. Kylässä ei ollut omaa saunaa ja lähin sauna oli naapurikylässä Popinniemessä, jossa kyläläiset pääsivät peseytymään kerran viikossa. Perävarpissa tai sen läheisyydessä sijaitsivat muun muassa seuraavat paikat, joissa kylän lapset leikkivät: Iso-Hullu (kallio Hallan tien vieressä), Pituska/Pikkurilli (niemi kylän keskikohdalla), Kivirautio (isoja kivia ja onkaloita sisältävä kivikko Pituskan itäpuolella), Junttaska/Junttaniemi (niemi Suulisniemen länsipuolella, niemessä sijaitsi kylän ainoa uimaranta). Junttaniemen vieressä (länsipuolella) sijaitsi kaatopaikka, joka oli lähialueen käytössä.


title: Carlos Manuel Piedra

text: Carlos Manuel Piedra (1895 – 1988) oli Kuuban korkeimman oikeuden vanhin tuomari, jonka kenraali Eulogio Cantillon sotilasjuntta nimitti vuoden 1940 perustuslain mukaan maan väliaikaiseksi presidentiksi Fulgencio Batistan paettua uutenavuotena 1959 maasta.


title: Carlos Manuel Piedra

text: Kapinallisten johtaja Fidel Castro julisti, että kapinalliset pysyisivät sotajalalla ja kieltäytyi hyväksymästä Piedran nimitystä presidentiksi ja vaati yleislakkoa. Myös korkein oikeus kieltäytyi ottamasta vastaan virkavalaa. Piedraa seurasi pian Manuel Urrutia Lleó.


title: Alan Goehring

text: Alan Goehring (s. 21. helmikuuta 1962, Milwaukee) on yhdysvaltalainen pokeriammattilainen. Hän siirtyi ammattilaiseksi 37-vuotiaana rikastuttuaan sitä ennen roskalainoilla.


title: Alan Goehring

text: Goehringin ensimmäinen huomattava pokerisaavutus oli vuonna 1997 World Series of Pokerin $ 3,000 No Limit Hold'em -turnauksesta tullut kolmostila (palkinto 61 845 dollaria).


title: Alan Goehring

text: Vuonna 1999 Alan Goehring sijoittui WSOP:n pääturnauksessa toiseksi Noel Furlongin jälkeen. Kakkospalkinto oli 768 625 dollaria. Tämä ja muutama muu kakkostila toivat Goehringille maineen pelaajana "joka ei osaa voittaa isoa turnausta".


title: Alan Goehring

text: Goehring kuitenkin voitti vihdoin World Poker Tourin ensimmäisellä kaudella vuonna 2003 Bellagio Five-Star World Poker Classic WPT Championship -turnauksen. Lopun kaksinpelissä hän kukisti venäläisen tulokkaan Kirill Gerasimovin ja voitti 1 011 886 dollaria. Finaalipöydässä olivat myös muun muassa Phil Ivey, Doyle Brunson ja Ted Forrest.


title: Alan Goehring

text: WPT:n neljännellä kaudella Alan Goehring oli finaalipöydässä kahdesti. Hän sijoittui kuudenneksi €10,000 Grand Prix de Paris -turnauksessa heinäkuussa 2005 ja voitti 2 391 550 dollaria helmikuun 2006 L.A. Poker Classicissa. L.A.Poker Classicin voittosumma oli siihen mennessä WPT-historian suurin.


title: Alan Goehring

text: Elokuussa 2007 Goehringin pokeriuran turnausansiot ylittivät 5,2 miljoonaa dollaria. Hän asuu Hendersonissa, Nevadassa.


title: Andrés Rivero Agüero

text: Andrés Rivero Agüero (4. helmikuuta 1905 – 11. marraskuuta 1997) oli viimeinen monipuoluevaaleissa valittu Kuuban presidentti.


title: Andrés Rivero Agüero

text: Rivero syntyi köyhään perheeseen San Luisissa lähellä Santiago de Cubaa, ja opiskeli omin avuin ja suoritti oikeustieteellisen tutkinnon Havannan yliopistosta 1934. Hänet valittiin Santiago de Cuban kunnanvaltuutetuksi ja hänestä tuli liberaalipuolueen johtaja ja Fulgencio Batistan ystävä. Batistan ensimmäisessä hallituksessa hän oli maatalousministeri.


title: Andrés Rivero Agüero

text: Batistan ollessa maanpaossa Yhdysvalloissa Rivero harjoitti lakia ja kirjoitti politiikasta eri lehtiin. Batistan palatessa 1952 Rivero organisoi hänen yhdistyneen toimintapuolueensa. Hän tuki Batistan sotilasvallankaappausta 10. maaliskuuta 1952 ja oli opetusministerinä Batistan hallinnossa 1952–1958. Rivero valittiin senaattoriksi Pinar del Ríosta 1954 ja hänestä tuli pääministeri 1957–1958.